‘Emmere Yange Kwe Kukola Katonda by’Ayagala’—Yok. 4:34 | Ogw’Okusoma\nBISOME MU Afrikaans Albanian Amharic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nKiki ekisinga okukuleetera essanyu? Kyandiba nti bufumbo, kuzaala baana, oba kuba na mikwano? Ffenna kitusanyusa nnyo okuliirako awamu n’abantu be twagala. Kyokka ffenna abaweereza ba Yakuwa ebintu ebisinga okutuleetera essanyu kwe kukola Katonda by’ayagala, okwesomesa Ekigambo kye, n’okubuulira amawulire amalungi.\nKabaka Dawudi yatendereza Katonda ng’agamba nti: “Nsanyuka okukola by’oyagala, Ai Katonda wange; weewaawo, amateeka go gali mu mutima gwange munda.” (Zab. 40:8) Wadde nga Dawudi yafuna ebizibu bingi mu bulamu, bulijjo yasanyukanga okukola Katonda by’ayagala. Kya lwatu nti Dawudi si ye muweereza wa Yakuwa yekka eyafunanga essanyu mu kuweereza Katonda ow’amazima.\nNg’ayogera ku Masiya oba Kristo, omutume Pawulo yajuliza ebigambo ebiri mu Zabbuli 40:8. Yagamba nti: “[Yesu] bw’ajja mu nsi agamba: ‘“Ssaddaaka n’ebiweebwayo tewabyagala, naye wanteekerateekera omubiri. Ebiweebwayo ebyokebwa n’ebiweebwayo olw’ekibi tewabisiima.” Kye nnava ŋŋamba nti, ‘Laba! Nzize (mu muzingo gw’ekitabo kyampandiikwako) okukola by’oyagala Ai Katonda.’”—Beb. 10:5-7.\nBwe yali ku nsi, Yesu yanyumirwanga nnyo okwetegereza ebitonde, okubeerako awamu ne mikwano gye, n’okuliirako awamu n’abantu abalala. (Mat. 6:26-29; Yok. 2:1, 2; 12:1, 2) Wadde kyali kityo, ekintu ekyali kisinga okumuleetera essanyu kwe kukola Kitaawe by’ayagala. Yesu yagamba nti: “Emmere yange kwe kukola oyo eyantuma by’ayagala n’okumaliriza omulimu gwe.” (Yok. 4:34; 6:38) Abayigirizwa ba Yesu nabo baali bamanyi ekyo ekyali kisobola okubayamba okufuna essanyu erya nnamaddala. Baafuba okubuulira amawulire ag’Obwakabaka n’obunyiikivu era ekyo baakikolanga n’essanyu.—Luk. 10:1, 8, 9.\n‘MUGENDE MUFUULE ABANTU ABAYIGIRIZWA’\nYesu yagamba abagoberezi be nti: “Mugende mufuule abantu b’omu mawanga gonna abayigirizwa, nga mubabatiza mu linnya lya Kitaffe, n’Omwana, n’omwoyo omutukuvu, nga mubayigiriza okukwata ebintu byonna bye nnabalagira. Era laba! Ndi wamu nammwe ennaku zonna okutuusa ku mafundikira g’enteekateeka eno ey’ebintu.” (Mat. 28:19, 20) Okusobola okukola obulungi omulimu ogwo, tulina okugenda okubuulira abantu yonna gye bali, okuddayo eri abo ababa baagala okuyiga ebisingawo, n’okuyigiriza abantu Bayibuli. Okukola ekyo kijja kutuleetera essanyu lingi.\nOkwagala kutukubiriza okweyongera okubuulira ne bwe kiba nti abantu tebatuwuliriza\nEndowooza gye tulina ku buweereza bwaffe esobola okutuyamba okufuna essanyu, ka kibe nti abantu batuwuliriza oba tebatuwuliriza. Kati olwo lwaki tweyongera okubuulira ne bwe kiba nti abantu tebaagala kutuwuliriza? Tukimanyi nti bwe tubuulira abalala ebikwata ku Bwakabaka tuba tulaga nti twagala Katonda awamu ne bantu bannaffe. Mu butuufu, obulamu bw’abantu bangi buli mu kabi. (Ez. 3:17-21; 1 Tim. 4:16) Kati ka tulabe ekyo ekiyambye bakkiriza bannaffe bangi okweyongera okubuulira n’obunyiikivu wadde ng’abantu be babuulira tebaagala kuwuliriza.\nKOZESA BULI KAKISA K’OFUNA\nOkukozesa ebibuuzo ebituukirawo kisobola okuleetera abantu okutuwuliriza nga tubuulira. Lumu, mwannyinaffe Amalia yalaba omusajja eyaliko w’atudde ng’asoma amawulire. Yamutuukirira n’amubuuza obanga mu bye yali asoma mwalimuko ku mawulire amalungi. Omusajja oyo bwe yamugamba nti temwalimu mawulire malungi, Amalia yamugamba nti, “Nze nkuleetedde amawulire amalungi agakwata ku Bwakabaka bwa Katonda.” Ekyo kyaleetera omusajja oyo okumuwuliriza era n’akkiriza n’okuyiga Bayibuli. Mu butuufu, Amalia yasobola okufuna abantu basatu mu kifo ekyo b’ayigiriza Bayibuli ng’akozesa ennyanjula eyo.\nMwannyinaffe Janice afuba okubuulira ng’ali ku mulimu. Abakuumi babiri bwe baanyumirwa ebyo ebyali mu magazini emu ey’Omunaala gw’Omukuumi, Janice yabasuubiza okubatwaliranga magazini buli mwezi. Ate era mukozi munne omu bwe yakiraga nti anyumirwa okusoma magazini y’Omunaala gw’Omukuumi ne Awake! naye yamusuubiza okumutwaliranga magazini buli mwezi. Ekyo kyaleetera ne mukozi munne omulala okumusaba magazini. Janice agamba nti “Yakuwa yampa omukisa!” Mu butuufu, Janice yafuna abantu 15 baatwalira magazini buli mwezi ku mulimu gy’akolera.\nBEERA N’ENDOWOOZA ENNUŊŊAMU\nOmulabirizi omu akyalira ebibiina yagamba nti ababuulizi bwe baba babuulira nnyumba ku nnyumba basaanidde okwewala okugamba obugambi omuntu nti tujja kukomawo olunaku olulala. Wabula, kyandibadde kirungi ne bamugamba nti: “Wandyagadde nkulage engeri gye tuyigirizaamu abantu Bayibuli?” oba, “Lunaku ki lwe wandyagadde nkomewo tuyige ebisingawo era ssaawa mmeka?” Omulabirizi oyo yagamba nti mu wiiki emu yokka ab’oluganda mu kibiina ekimu kye yali akyalidde baafuna abayizi ba Bayibuli 44 nga bakozesa enkola eyo.\nKikulu nnyo okuddayo amangu nga bwe kisoboka eri abantu ababa baagala okumanya ebisingawo. Lwaki? Kubanga ekyo kiba kiraga nti twagala okuyamba abantu ab’emitima emirungi okuyiga Bayibuli era nti tubafaako. Omukyala omu bwe baamubuuza ensonga lwaki yakkiriza okuyiga Bayibuli n’Abajulirwa ba Yakuwa yagamba nti, “Baakiraga nti banfaako nnyo era nti banjagala.”\nOyinza okubuuza omuntu nti, “Wandyagadde nkulage engeri gye tuyigirizaamu abantu Bayibuli?”\nNga wayise ekiseera kitono oluvannyuma lw’okuva mu Ssomero lya Bapayoniya, Mwannyinaffe Madaí yasobola okufuna abayizi ba Bayibuli 20 era 5 ku bo n’abakwasa ababuulizi abalala. Bangi ku bayizi be baatandika okugenda mu nkuŋŋaana. Kiki ekyayamba Madaí okufuna abayizi ba Bayibuli abangi bwe batyo? Mu Ssomero lya Bapayoniya baakiraga nti kikulu nnyo okuddayo eri abo ababa baagala okuyiga ebisingawo. Mwannyinaffe omulala asobodde okuyamba abantu abangi okuyiga amazima, agamba nti, “Nkizudde nti bwe tuba ab’okuyamba abantu okumanya Yakuwa, kikulu nnyo okunyiikirira okubaddiŋŋana.”\nBwe tuddayo amangu eri abo ababa basiimye obubaka bwaffe kiraga nti twagala okubayamba okuyiga Bayibuli\nKyetaagisa okufuba ennyo n’okwefiiriza okusobola okuddiŋŋana abantu n’okubayigiriza Bayibuli. Wadde kiri kityo, emikisa gye tufuna gisingira wala ebyo byonna bye tuba twefiirizza. Bwe tubuulira amawulire g’Obwakabaka n’obunyiikivu, tusobola okuyamba abantu ‘okutegeerera ddala amazima,’ ekintu ekisobola okubayamba okufuna obulamu obutaggwaawo. (1 Tim. 2:3, 4) Ate era naffe kituviiramu essanyu lingi.


Bukedde Online - Enfa y'Omulangira Ssimbwa ekyali matankane: Aziikibwa ku Ssande\nAmazaalibwa ga Kabaka ag'emyaka 66: Olubiri e Mmengo luwuumye\nOmulangira Ssimbwa eyasimattuka okufiira m...\nOKUFA kw’Omulangira Arnold Ssimbwa Ssekamanya kuleesewo ebibuuzo nkumu ebirese nga biyuzizzayuzizza mu Balangira n’Abambejja naddala abo abamubadde okumpi.\nSsimbwa yavudde mu bulamu bwensi ku Lwokuna April 8,2021 mu ddwaliro e Nsambya era ne kitegeezebwa nti yafuna Puleesa ate oluvannyuma n'afuna n'okusanyalala ng'ekyaviiriddeko okufa kwe kyokka bangi bakyatankana ekituufu ekyamusse.\nAbalangira n'Abambejja baakolereddewo Pulogulamu ey'ekiseera nga kuliko okutwala omubiri gwa Ssimbwa mu maka ga Kitaabwe Omulangira David Golooba (mu kiseera kino ali e Bungereza gye yagenda okujjanjabwa nga mukosefu) e Kiwafu mu ggombolola Mutuba III Makindye-Kampala mu Kyadondo.\nWabula Golooba yasabye bano abali mu nteekateeka obutatwala mugenzi Kiwafu kubanga abadde muntu mukulu alina amaka n'abaana nga kibeera kirungi atwalibwe mu makaage.\nKino kyakyusizza enteekateeka era olwo Abalangira ababadde Ssimbwa ku lusegere ne beevumba akafubo ku Lwokutaano ku nsonga eno era ensonda zategezezza Bukedde nti wadde omugenzi abadde abeera Komamboga,watono ate ekirala bakyalina ensonga z'okumaliriza ne mukyala waabwe ng'alina okuddamu ebibuuzo ku bulwadde bw'omugenzi!\n" Okusinga okugenda mu maka ge abantu balwanaganire eyo,tusazzeewo omubiri gw'omugenzi bwegunaggyibwa mu ggwanika lya A-Plus wakutwalibwa mu kanisa e Namirembe okusabirwa ate olunamaliriza, omubiri gwe gwakutwalibwa mu masiro e Kasubi, gye gunaasula era aterekebwe ku Ssande April 11,2021," Omu ku bategesi bweyategezezza Bukedde.\nKatikkiro wa Buganda Charles Peter Mayiga naye yabadde waakugenda okusaasira ku baafiiriddwa e Kiwafu ku Lwokutaano wabula enkyukakyuka ezo ezagguddewo kiteeberezebwa ze zaamusazisizaamu olugendo luno era mu kwogerako eri bannamawulire yategeezezza nga bweyalagidde Minisita w'Obuwangwa n'ennono, Kyewalabye Male okukwatagana n'Olulyo Olulangira okulungamya entereka y'Omulangira enaaweesa ekitiibwa.\nSsimbwa muzzukkulu omukulu owa Ssekabaka Muteesa II era abadde muntu wa bantu nnyo nga mu buli mbeera ajaamu era Bukedde we yatuukidde mu masiro e Kasubi ku Lwokutaano April 9, 2021 ng'enteekateeka zigenda mu maaso.\nAbavubuka basiimye Katikkiro Mayiga\nOmulangira Ssimbwa eyasimattuka okufiira mu lyato afudde\nEyaliko minisita wa Kabaka aziikibwa leero\nNnaalinya Namikka ayimbuddwa okuva e Luzira\nBataddeko omusika w''Omulangira Ssimbwa


Bukedde Online - Ebintu 5 ebinaatwala Buganda mu maaso\nEbintu 5 ebinaatwala Buganda mu maaso\nBasanze ekinusu ky'e 100/- mu ggi ly'enkoko effumbe ne basoberwa\nAba NRM babasibidde ebweru lwa Corona\nAdded 31st July 2020\nENDUULU, emizira, amakondeere n’okusindogoma kw’embuutu bivuga buli Empologoma ya Buganda Ssaabasajja Kabaka Ronald Muwenda Mutebi II lw’alabika eri Obuganda.\nKabaka ng’asiimba omuti gw’ekijjukizo gye buvuddeko.\nBikuleetera okwebuuza ekinaakolebwa okukuuma Ekitiibwa kya Buganda ekyava edda, abaana n'abazzukulu bakisangewo.\nLeero, nga tujaguza emyaka 27 egy'Amatikkira, tukubye ttooci mu Buganda ey'enkya n'ebirina okukolebwa okutuukiriza oluyimba lwa Buganda olugamba nti, "Ekitiibwa kya Buganda kyava dda, kale tukikuumenga"\nOBUYIIYA N'OKWAGALA EGGWANGA\nOkuva edda abantu mu Buganda baali bayiiya nga beenyigira mu mirimu egy'enjawulo egivaamu ssente n'Obwakabaka bwafangayo okukunga abantu okwenyigira mu mirimu gy'enkulaakulana.\nOmulembe gwa leero gwetaaga obuyiiya obusukkulumye ku bwe twali tubadde nabwo.\nGrace Mukupe 90, omutuuze w'e Nabulagala era ali ku lukiiko lwa Kisekwa olutawulula enkaayana mu bika, agamba nti omulembe ogwakola obutaweera okuzzaawo Obwakabaka gwe gwaffe ogwa basajjabakulu.\nOmulembe guno bwe gutajjukirwe olw'omulimu ogwakolwa kijja kuba kizibu Obwakabaka okukuuma omutindo. Omukazi omunafu tayita njala kujja naye enkwe bwe zinaayinga abantu baffe, abalibaawo baliraba Obwakabaka obunafu.\nObulambulukufu butono mu bantu, gwe muteesezza naye ku nkya oba mu ttuntu, olweggulo ayogera birala. Amagezi g'awa ga buli alaama mu kiseera kino okuteekamu okukubiriza abantu be baagale, bakuume era basse ekitiibwa mu Bwakabaka.\nLawrence Kyoloobi, Ssaabagabo w'omuluka gw'e Kabowa agamba nti, obukulembeze obulungi bwe butambulirako enkulaakulana.\nObwakabaka bwateekangawo amateeka ng'abaami bagateeka mu nkola, buli muntu yalinanga okubeera n'omusiri gwa Kabaka ogwa ppamba n'emmwaanyi n'olusuku lwa Kabaka.\nAbaami ba Kabaka okuviira ddala ku w'essaza nga balambula emisiri gya Kabaka okukakasa nti buli omu agirina, kyayamba nnyo okutereeza ebyenfuna, kuba ebintu ebivaamu ssente byalimwanga mu bungi. Ne leero Obwakabaka okugenda mu maaso emyaka mingi wano we bulina okutunula.\nPolof. Kiwanuka Ssemakula agamba nti, Buganda okusigaza ekitiibwa kyayo buli omu alina okutuukiriza obuvunaanyizibwa bwe.\n" Edda Bakatikkiro ebitiibwa byabwe nga babiteeka ku bbali ne bagenda mu byalo okulambula ennimiro z'abantu.\nEyali Katikkiro, Martin Luther Nsibirwa, yatambulanga n'abakugu mu byobulimi abaasomesanga abantu ennima ennungi evaamu ebibala.\nKyawanga Abaganda amaanyi okulima ennyo anti nga buli omu ayagala Katikkiro agende okutuuka nga y'asinze okulima obulungi n'okuba n'ebimera ebingi.\nOKUFUULA EBIRIMWA EBY'ETTUNZI NGA BYONGERWAKO OMUTINDO\nChristine Nantume, omutuuze w'e Wankulukuku agamba, Ekitiibwa kya Buganda kyazimbirwa ku bulimi obw'okukolera awamu. "Obwakabaka bwatugabiranga endokwa n'ensigo ennungi nga buli Ggwangamujje lw'evuga, omwami w'ekyalo (omutongole) ajja n'ensigo ze mutwala ne musimba ew'omutuuze gwe muba musazeewo. Kino kyayamba buli mutuuze okubeera n'ebirime eby'ettunzi mu bungi.\nWaabangawo amasitoowa g'Obwakabaka mu masaza nga bakuhhaanyizaamu ppamba oba emmwaanyi. Kino kyayamba mu kwekulaakulanya olw'abantu okukolera awamu ne bakola kingi n'amasitoowa we bigulirwa, nga gawa abantu akatale ne balima bangi era ne bagaggawala," bw'agamba.\nLeero ng'ensi ekyuse, emiruka n'ebyalo bikyayinza okuweebwa ttulakita eyeetooloola ng'egenda esambulira buli maka abantu ne basobola okulima ekiwera.\nDr. Adam Kimala, omukugu mu by'obujjanjabi, agamba nti tetusaanye kukoma ku kulima bulimi mmere ewera naye tusaana okugyongerako omutindo tugitunde n'ebweru.\nEmbidde, amatooke, lumonde, muwogo, tusobola okubisogolamu omwenge gwa wayini oba bbiya nagwo ne gwongera ku nnyingiza yaffe, Buganda okudda ku ntikko, twetaaga okufunayo abantu ne batendekebwa mu magezi ag'ekikugu n'omutindo gw'ebintu nga bino, ne bajja ne basomesa abantu okwongera omutindo ku bintu byabwe ne bakola ssente.\nOKUKUUMA OBUTONDE N'OKWONGERA OMUTINDO KU DDAGALA\nTofiri Malokweza, eyaliko Kaggo agamba nti, Abaganda baayiiyanga eddagala eritangira n'okujjanjaba endwadde ezitali zimu, ekyabakuumanga nga balamu bulungi.\nKabaka yabanga n'ekibira ku buli kyalo nga bakiyita, "akabira ka Kabaka" nga mubaamu emiti nga tebakkiriza muntu kugitema ng'olwo gitwalibwa embuga okugifunamu ssente," bw'agamba.\nObwetwaze mu byeddagala kikulu nnyo kubanga akufuga mu byeddagala akira abafuzi abalala bonna kubanga aba afuga bulamu.\nDr. Adam Kimala, omukugu mu byobujjanjabi agamba nti, Twetaaga okukomya okutema emiti gy'ennono kuba gisikiriza ebinyonyi olw'ebibala ebigibaako ate nga givaako n'eddagala lyaffe er'ekinnansi.\nAbasawo abatabuzi b'eddagala basobola okutuyambako, eddagala lyaffe eriva mu bikoola ne tulitabula ne tulisiba bulungi mu bipimo ebituufu, eddagala bwe tutandika okulikola tuba bagagga kuba buli omu alyetaaga.\nEbizigo naddala ebikole mu bimera ne sabbuuni bibeeramu eddagala lyaffe Egganda, tubikulaakulanye kuba ssente mweziri. Ebimera byaffe binnansangwa ebitasangwa walala bye bituwa enkizo mu bujjanjabi kubanga birimu ekipya kye tusobola okutunda Abazungu kye batannazuula.\nMartin Luther Nsibirwa


Bukedde Online - Ziizino ensonga kkooti kwe yasinzidde okwejjeereza muka Kasikuwira\nOmusajja akubye mukazi we emiggo n'amutta\nOWA poliisi Jaden Ashiraf olwamugambye nti asibiddwa emyaka 20 ku musango gw’okutta Kasiwukira, yakubye mu ngalo n’alaga essanyu kubanga yabadde asuubira ekibonerezo ekinene ennyo!\nKasiwukira ne Nabikolo ku mbaga yaabwe.\nMuganzi we Sandra Nakkungu ate ye bwe baamusalidde ekibonerezo kye kimu, yazimbye mu busungu obw’ekitalo era yayongedde okussaako ‘ffeesi ebanja” ng’omulamuzi atuuse ku Nnamwandu Sarah Nabikolo bwe yamwejjeerezza omusango gw'okutemula bba Eria Ssebunya Bugembe Kasiwukira ku makya ga October 17, 2014.\nOmulamuzi Masalu Musene yamaze essaawa ssatu nnamba ng’asoma ensala ye era ekiseera ekyo kyonna kyabadde kya kasiriikiriro na bunkenke mu kkooti enkulu mu Kampala.\nAbaana ba Nabikolo n'abooluganda lwe baakubye obuluulu ng’omulamuzi yejjeerezza omuntu waabwe, era oluvannyuma baamugudde mu kifuba okumukulisa ekkomera ly’amazeemu omwaka gumu n’emyezi 10 ng’ali ku limanda e Luzira. Nabikolo yabadde awolerezebwa looya MacDosman Kabega, Nakkungu ng’awolerezebwa Nsubuga Mubiru ate Jaden Ashiraf ng’awolerezebwa Ladislus Rwakafuzi.\nBuli muwawaabirwa obwedda Omulamuzi Masalu amusomera lulwe nga bw’atemaatema obujulizi obwaleetebwa mu kkooti ku bavunaanibwa abasatu. JADEN ASHIRAF Jaden Ashiraf wa poliisi era yali akolera ku Muyenga Community Police Post. Omulamuzi yalaze bino wammanga ng’amusingisa omusango:\n1. Yaweebwa omulimu gw’okufuna abatemu era obujulizi bwakakasa nti yagukola n’ekigendererwa eky’okufuna ssente.\n2. Yasooka kufuna muvubuka Alex Andwenya eyamutuusa ku Geoffrey Awilo ne bakola olukwe olusooka olwagaana okutuukirira.\n3. Baasooka mu lusuku oluliraanye amaka ga Kasiwukira ne batwala ekiseera nga beetegereza engeri omugagga Kasiwukira gy’afuluma n’okudda awaka.\n4. Obujulizi bwaluma Jaden nti mu ntegeka eyasooka; baalina kulumba Kasiwukira ng’ayingira ggeeti y’amaka ge e Muyenga\n5. Mu nteekateeka eyasooka, Jaden yalina okulinda nga Kasiwukira ayingira ggeeti olwo amulumbe ku mmotoka era amangu ago, Awiro ne Andwenya bayingirewo batte Kasiwukira nga bakozesa ebiso. Wabula ku lunaku lw’okutuukiriza ‘misoni’ nti Jaden yatuuka kikeerezi nga Kasiwukira amaze okuyingira ggeeti.\n6. Wakati wa June ne July wa 2014, Jaden yafuna mukwano gwe omulala Richard Byabakama n’amuyitiramu ddiiru y'okutta Kasiwukira era nga ssente agenda kufuna nsava. Byabakama mu kuwa obujulizi yagamba nti bwe yabuuza Jaden ensonga ettisa Kasiwukira n’amugamba nti yali aleese amayembe mu maka agaali gaagala okusaddaaka omu ku baana ba “Madaamu”. Byabakama yakolagana ne poliisi ne bakwata Jaden ku katambi ng’annyonyola engeri Kasiwukira gye bagenda okumuttamu (akatambi kano bwe kaaleetebwa mu kkooti kaagaana okuzannya nga keekwata).\n7. Jaden olwalaba nga Byabakama omulimu agutambuza kasoobo ate ng’ayagala ssente okuva ewa ‘Madaamu’, kwe kuyiiya pulaani y’okutta Kasiwukira nga bamutomeza mmotoka.\n8. Ku lunaku Kasiwukira lw’attibwa nga October 17, 2014 omuvuzi wa bodaboda John Bosco Kimansule, yali agenda okukola n’alaba Jaden ng'atudde mu mmotoka Pajero UAE O18A okumpi n'amaka ga Kasiwukira e Muyenga.\n9. Kasiwukira abeera atandise okukola dduyiro, Jaden yasimbula emmotoka ku sipiidi n’amutomera mu bugenderevu era olwamala okumutta n’akweka emmotoka. Obujulizi bwa Kimansule bwakwataganye n’emmotoka poliisi gye yazuula ng’ekukunuddwa mu ggalagi.\n10. Kimansule eyakeeranga okuvuga omwana okumutwala ku ssomero yawa obujulizi obukakasa nti emmotoka eno yali emaze ennaku eziwerako nga yeetawulira okumpi n’amaka ga Kasiwukira era olumu yagiraba evugibwa etwalibwa mu nnyumba Sandra Nakkungu gye yali apangisa e Muyenga okuliraana amaka ga mulamu wa Kasiwukira.\n11. Omulamuzi yagambye nti Jaden okunokolayo Godfrey Kirumira nti yali amugulirira n’obukadde 200 n'emmotoka empya ssinga alumiriza Nnamwandu Sarah Nabikolo ne mutoowe Sandra Nakkungu byali bigambo bugambo ebitaliiko bujulizi bukwatikako. Yakigeraageranyizza ku muntu abbira mu nnyanja era mu kwetaasa n’alengera omusota n’agwekwatako ng’alowooza gwe gunaamutaasa.\n12. Omulamuzi Musene yagambye nti kkooti teyaweebwa nsonga lwaki Kirumira yandyagadde okulumiriza mukyala w'omugenzi n’awunzika nti kano yakala ng’akakodyo ka Jaden okuyingiza abantu abalala mu musango ye kennyini gwe yazza.\n1. Obujulizi obwasinze okumwejjeereza bwabadde bwa mulamu we John Ggayi Bugembe eyategeeza nti yadde Kasiwukira yafuna omukyala owookubiri, yabatabaganya era ne baddamu okukolagana.\n2. Yadde nga Silver Habimaana yawa obujulizi ng’agamba nti Kasiwukira yamulagira amulondoolenga, omulamuzi yagambye nti kino tekimala kukakasa nti Nabikolo yatta bba oba yamulinako ekiruyi.\n3. Abajulizi bonna baayogeranga ku Jaden ne Nakkungu nti be baali bagenda okubatuusa ku Nabikolo naye tewali n'omu agamba nti yayogerako ne Nabikolo oba okumusisinkana maaso ku maaso.\n4. Abajulizi abalala baagambanga "Madaamu" nti ye yali agenda okubasasula, nga tekiyinza kwesigamwako kubanga “Madaamu” tekitegeeza Nabikolo; waliwo abantu abalala bangi nnyo mu nsi be bayita “Madaamu”.\n5. Mu bajulizi 23, omujulizi omu yekka Alex Andwenya ye yali alaga nti yasisinkana Nabikolo n’amulambuza ennyumba n’amuwa n'ekifo w’alina okwekweka okutta Kasiwukira.\n6. Wabula oludda oluwaabi lwalemwa okuleeta Andwenya mu kkooti, ne baleeta katambi akaakwatibwa nga Andwenya ayogera ne Nabikolo ku ddiiru y’okutta Kasiwukira ate akatambi kano keekwata ne katazannya mu kkooti era omulamuzi yagambye nti tasobola kwesigama ku katambi kokka okusalira omuntu omusango gw’obutemu ogwetaaga obujulizi obw’enkukunala.


Bukedde Online - Yiino ddiiru eyatuusizza Nakiwala Kiyingi ku bwaminisita\nDDIIRU eyatuusizza Pulezidenti Museveni okulonda Florence Nakiwala Kiyingi ku bwaminisita, yabaddemu ebikonge mu DP n’Eklezia.\nOmu ku bawagizi ba Nakiwala ng'amuyozaayoza okulya obwaminisita w'abavubuka\nPulezidenti wa DP, Nobert Mao yategeezezza eggulo nti ye, ne banne mu DP babadde bakimanyiiko nti Museveni ali mu nteeseganya ne Florence Nakiwala Kiyingi.\n“ Nkimanyiiko nti Pulezidenti yatuukirira Eklezia, n’oluvannyuma Eklezia n’etuukirira Nakiwala, naffe mu DP ne tukimanyaako”, Mao bwe yategeezezza Bannamawulire ku kitebe kya DP mu Kampala.\nEnsonda zaategeezezza Bukedde nti amangu ddala nga Nakiwala yaakawangulwa ku kifo ky’omubaka omukyala owa Kampala, yatuukirirwa abamu ku bakungu mu NRM okumugumya era omu ku bbo kwe kumutegeeza nti wadde wa DP naye mu bitabo by’omukulu (Pulezidenti) amumanyi ng’omukazi omukozi.\nYamubuuza oba bw’aba aweereddwa ekifo ky’Obwaminisita asobola okuweereza era Nakiwala n’ayanukula nti yeetaaga okumala okwebuuza ku bakamaabe mu kibiina ne mu Eklezia.\nKigambibwa nti Nakiwala yafuna ekinyegenyege, ekirowoozo n’akyongeramu amaanyi era Eklezia egenda okusemba erinnya lye nga yamala dda okuyita mu bannaddiini ab’ensonga okubategeeza nti bwe wabaawo okwebuuza kwonna ku nsonga y’okuweereza mu kifo kya Minisita, mwetegefu okuweereza.\nBannakibiina kya DP be yeebuuzaako baali baalubatu nga mwe muli ne Norbert Mao ne Mathias Nsubuga kyokka wadde bonna tebaamusemba kutwala kifo yabategeeza nti kye balafuubanira okuyingira obukulembeze kusobola kuweereza ggwanga mu ngeri esinga obulungi, n’olwekyo omukisa bwe guba guzze oguweereza abantu tewali nsonga lwaki tagezaako.\nYawa eby’okulabirako ebya Bammemba ba DP abazze baweereza mu gavumenti okuli: Dr. Paul Kawanga Ssemogerere, John Ssebaana Kizito, Maria Lubega Mutagamba, n’abagenzi; Evaristo Nyanzi, ne Robert Kitariko.\nBaagezaako okumutegeeza nti abamu ku b’ayogerako baayingira gavumenti ng’ekyali ya kintabuli kyokka n’abannyonnyola nti n’omuntu awangulidde ku kkaadi ya DP bw’ayingira Palamenti aba aweerereza wansi wa gavumenti yeemu.\nNakiwala yasooka kukola mu UTODA oluvannyuma n’aweebwa Obwaminisita e Mmengo kyokka bw’atazzibwa mu kabineti ya May 2013, kwe kuyingira ebyobufuzi.\nAbadde ku lukiiko lwa Eklezia oluddukanya eby’obulambuzi era kigambibwa nti yasembeddwa abamu ku bakulu mu Ssaza ekkulu erya Kampala.\nYe mukyala w’omubaka Deogratius Kiyingi owa Bukomansimbi South era ye ne bba babadde wakati mu nzirukanya y’ekibiina kya DP ne mu nkambi ya Amama Mbabazi mu kalulu akawedde.\nAte mu kulonda Betty Amongi, kigambibwa nti ddiiru yabaddemu bba Jimmy Akena era gwe baali basoose okulowoozaako okuwa ekifo kyokka n’awabulwa nti bw’akikkiriza agenda kuba yeegobye yekka ku kifo kya Pulezidenti wa UPC ekiriko embiranye.\nBaamugattirako nti ekyo kiba kiwadde ekiwayi kya Olara Otunnu omukisa okuddamu okwegazaanyiza ku Uganda House awatali abakuba ku mukono.\nAmongi naye ng’omuntu ayogerwako ng’eyayiggira ennyo Museveni akalulu mu bukiikakkono era ne mu kulonda omumyuka wa Sipiika Jacob Oulanyah, yayawukanye n’abooludda oluvuganya gavumenti abaabadde bawagira Mohammed Nsereko n’asemba Oluanyah.


Sheikh akubiddwa amasasi agamuttiddewo. – CBS FM\nSheikh akubiddwa amasasi agamuttiddewo.\nin Amawulire, Features, Politics\nSheikh Muhammed Abasi Kirevu, nga abadde Imam wÓmuzikiti Tulcani ogusangibwa e Masajja mu division ya Makindye Ssabagabo akubiddwa amasasi agamuttiddewo mu maka ge enkya ya leero.\nAbadde ku kyalo Katereke ekisangibwa mu gombolola ye Nsangi mu Town Council ye Kyengera mu district ye Wakiso. Kigambibwa nti musajja mukulu ono bamuttidde mu maaso gábaanabe , era nga abakoze kino bajjidde mu mmotoka ezakazibwako erya Drone. Meeya wa Town Council ye Kyengera Mathias Walukagga Mulumba , agambye nti embeera sheik ono gyettioddwamu yeraliikiriza, nti kubanga bwaba abadde alina emisango egimuvunaanibwa yandibadde asooka kutwalibwa mu mbuga zámateeka, okwongera okuggyayo obujulizi obwetaagisa.\nMu bbanga eryémyaka ekkumi egiyise ba sheik 10 bebakattibwa nga bakubwa amasasi, okuli Masoud Mutumba ábadde yakasembayo yattibwa mu maka ge agasangibwa mu district ye Iganga .\nAbalala ye Sheikh Karim Sentamu, yattibwa mu mwezi gwókuna 2012, Abdul Kadir Muwaya naye yattiobwa mu maka ge e Mbale, Sheikh Abdulrashid Wafula yattibwa 2015, Sheikh Ibrahim Hassan Kirya naye yattibwa 2015 Sheikh Maj. Muhammad Kiggundu yattibwa 2016 mu bitundu byéMasanafu.\nAlipoota ezikwata kukuttibwa kw aba sheik abo nókutuusa kati tezinafulumizibwa. Omwogezi wa poliisi mu ggwanga Fred Enanga akadde konna alindiriddwa okufulumya ekiwandiiko ekyogera ku mbeera yonna nga bwebadde ku ttemu erikoleddwa ku Sheikh Muhammed Abasi Kirevu.


Bukedde Online - Bakazi b'omugagga Kirumira bali ku ani asinga\nMariach yeepimye mu Kusasira n'atalantuka n'agwa mu mizindaalo\nSsebo Matovu, ono tumuyita tutya?\nBAKYALA b’omugagga Godfrey Kirumira okuli Grace Namara Kirumira eyali omubaka wa palamenti omukazi owa disitulikiti y’e Lyantonde ne Suzan Mirembe Kirumira bombi abayiyeemu mmotoka ensajja ekika kya ‘Range Rover Sport’ buli omu n’ateekako amannya ge.\nGrace Namara Kirumira n'emmotoka ye\nBAKYALA b’omugagga Godfrey Kirumira okuli Grace Namara Kirumira (waggulu mu kifaananyi) eyali omubaka wa palamenti omukazi owa disitulikiti y’e Lyantonde ne Suzan Mirembe Kirumira (wansi mu kifaananyi) bombi abayiyeemu mmotoka ensajja ekika kya ‘Range Rover Sport’ buli omu n’ateekako amannya ge.\nEya Grace yataddeko “G2’ ate eya Suzan n’ateekako S1. Wabula abantu ababamanyi buli muntu awaana yiye nti yasinga mmotoka ey’ebbeeyi.\nMmotoka ya Suzan n'emmotoka ye\nEmmotoka ya Grace nzirugavu ate eya Suzan eri mu langi njeru. Okuva Kirumira bwe yabagulidde emmotoka zino, afuna akaseera n’atambulako nabo mu mmotoka zaabwe ekintu ekibawa essanyu.\nZino si ze mmotoka zokka ze balina wabula buli lw’abagulira emmotoka abagulira ekika kimu kubanga yasooka kubagulira Hummer ng’eya Grace ya kiragala ate eya Suzan ya kivuuvu era nga ne Benz buli omu alina n’ebika ebirala.\nBonna balina amayumba agatemagana era abamanyi Kirumira n’omukwano gw’alaga bakyala be bagamba nti ebintu bye abikola ngeri ya Kisiraamu anti abakyala abayisa kyenkanyi.


Bayibuli eyogera kki ku Bakristaayo okukozesa kizaala ggumba?\nKatonda yalagira omuntu nti “Mweyongerenga, mwalenga, mujjuze ensi,”(Oluberyeberye 1:28). Obufumbo bwatandikibwa Katonda okuba ewantu ewalungi okuzaalira era n’okukuza abaana. Ekyenaku, abaana leero batwalibwa okuba omugugu oba ekizibu. Bayimirira mu kubo lw’abantu okukola emirimu n’ebiruubirirwa byabwe eby’okukola sente era bonoona ngeri obulamu gyebulina okubaamu. Ebiseera ebisinga, abantu okwelowoozako bokka kwekuletera obantu okwagala okukozesa kizaala ggumba.\nOkwawukana ku bantu okuba nti abantu abakozesa ekizaala ggumba berowoozako bokka, Bayibuli eyogera ku baana okuba ekirabo okuva eri Katonda. (Oluberyeberye 4:1; Oluberyeberye 33:5). Abaana busika okuva eri Mukama (Zabbuli 127:3-5). Abaana mukisa okuva eri Katonda (Lukka 1:42). Abaana ngule eri abo abakaddiye (Engero 17:6). Katonda awa abagumba n’abaana (Zabbuli 113:9; Oluberyeberye 21:1-3; 25:21-22; 30:1-2; 1 Samwiri 1:16-8; Lukka 1:7, 24:25). Katonda atonda abaana mu lubuto (Zabbuli 139:13-16). Katonda amanyi abaana nga tebanaba kuzaalibwa (Yeremiya 1:5; Abaggalatiya 1:15).\nBayibuli werabika nga egaana ekizaala ggumba wali mu Oluberyeberye 38, ngeyogera ku batabani ba Yuda Eri ne Onani. Eri yawasa omukyala ayitibwa Tama, wabula yali mubi era Katonda namutta, naleka Tama nga talina mwami oba abaana. Tama yawebwaayo mu bufumbo eri muganda wa Eri, Onani, okusinziirira ku mateeka agaali gafuga abafumbo mu Kyamateeka 25:5-6. Onani yali tayagala kugabana busika bwe na mwana gweyandizadde ku lwa muganda we, nolwekyo nakozesa enkola enkadde eya kizaala ggumba ey’okuyiwa amazzi agazaala ebweru. Oluberyeberye 38:10 egamba, “N'ekigambo kye yakola kyali kibi mu maaso ga Mukama: n'oyo n'amutta.” Onani yali yelowoozako yekka era yakozesa Tama okwesanyusa wabula yagaana okutuukiriza obuvunanyizibwa bwe mu mateeka obw’okuzaala omusika wa Muganda we eyafa. Kino ekyawandiikibwa kikozesebwa ebiseera ebisinga nga obukakafu nto Katonda takkiriza kwegema kuzaala oba kizaala ggumba. Tekwali kugaana kuzaala okwaletera Katonda okutta Onani, wabula ebigendererwa bye oby’obwanakyemalira ebyali emabega w’ebikolwa bye.\nKikulu nnyo okulaba abaana nga Katonda bwabalaba, ssi nga ensi bwebalaba. Mu kwogera ekyo, Bayibuli tegaana kizaala ggumba. Kizaala ggumba kwekugaana okuzaala. Ekikolwa ky’ekizaala ggumba mu kyo ssi kyekiraga oba kikyamu oba kituufu. Nga bwetulabye okuva ku lugero lwa Onani nti ekigendererwa ekiri mabega w’okugaana okuzaala kyekiraga oba okugaana okuzaala kukyamu oba kutuufu.. Abafumbo bwebaba nga bagaana okuzaala mu ngeri y’okwelowoozako nga bbo oba okusobola okuba n’ebintu ebingi, awo kiba kikyamu. Bwebaba nga abafumbo bakozesa ekizaala ggumba okusobola okukula era okusobola okweteekateeka mu by’ensibi n’emu mwoyo, awo, osanga kikirizibwa okukozesa ekizaala ggumba okumala akaseera. Nkiddamu, buli kimu kikomawo ku kigendererwa.\nBayibuli ebiseera byonna etulaga nga okuzaala abaana kintu kirungi. “Baibuli esuubira” omwani n’omukyala bagenda kuzaala abaana. Okulemwa oba okulemererwa okuzaala kilagibwa mu Bayibuli okuba ekintu ekitali kirungi. Tewali muntu mu Bayibuli ayalaga obutayagala kuzaala baana. Wabula tetusobola kukozesa Bayibuli kuwakanya kukozesa kizaala ggumba okumala kaseera akagere. Abafumbo bonna balina okunoonya okwagala kwa Katonda ku ddi lwebalina okugezaako okuzaala abaana oba abaana bameka bebelina okuzaala.


2 Bassekabaka 3 | Bayibuli ey'Oku Mukutu Gwaffe Ogwa Intaneeti | New World Translation\n2 Bassekabaka 3:1-27\nYekolaamu, kabaka wa Isirayiri (1-3)\nMowaabu ejeemera Isirayiri (4-25)\nMowaabu ewangulwa (26, 27)\n3 Yekolaamu+ mutabani wa Akabu yafuuka kabaka wa Isirayiri mu Samaliya mu mwaka ogw’ekkumi n’omunaana ogw’obufuzi bwa Yekosafaati kabaka wa Yuda, era yafugira emyaka 12. 2 Yakola ebintu ebibi mu maaso ga Yakuwa, naye teyatuuka ku kigero kya kitaawe oba nnyina, kubanga yaggyawo empagi za Bbaali ezisinzibwa kitaawe ze yali akoze.+ 3 Kyokka yeeyongerera ddala okukola ebibi Yerobowaamu mutabani wa Nebati bye yaleetera Isirayiri okukola.+ Teyabireka. 4 Mesa kabaka wa Mowaabu yali mulunzi wa ndiga, era yawanga kabaka wa Isirayiri omusolo gwa ndiga 100,000 ento n’endiga ennume ezitasaliddwako byoya 100,000. 5 Akabu olwamala okufa,+ kabaka wa Mowaabu n’ajeemera kabaka wa Isirayiri.+ 6 Mu kiseera ekyo Kabaka Yekolaamu yava e Samaliya n’akuŋŋaanya Abayisirayiri bonna. 7 Ate era yatumira Kabaka Yekosafaati owa Yuda n’amugamba nti: “Kabaka wa Mowaabu anjeemedde. Onoogenda nange okulwanyisa Mowaabu?” N’amuddamu nti: “Nja kugenda+ naawe. Nze naawe ffe bamu. Abantu bange be bamu n’abantu bo, era embalaasi zange ze zizo.”+ 8 N’alyoka amubuuza nti: “Tunaakwata kkubo ki?” N’amuddamu nti: “Ekkubo ery’omu ddungu lya Edomu.” 9 Awo kabaka wa Isirayiri n’agenda ng’ali ne kabaka wa Yuda ne kabaka wa Edomu.+ Oluvannyuma lw’okutambula ennaku musanvu, tewaali mazzi ga kuwa ggye wadde ag’okuwa ebisolo ebyali bibavaako emabega. 10 Kabaka wa Isirayiri n’agamba nti: “Zitusanze! Yakuwa atukuŋŋaanyizza ffe bakabaka abasatu atuweeyo mu mukono gwa Mowaabu.” 11 Yekosafaati n’abuuza nti: “Wano tewali nnabbi wa Yakuwa gwe tuyinza kuyitiramu okwebuuza ku Yakuwa?”+ Awo omu ku baweereza ba kabaka wa Isirayiri n’agamba nti: “Eriyo Erisa+ mutabani wa Safati, eyafukiriranga Eriya amazzi ng’anaaba mu ngalo.”*+ 12 Yekosafaati n’agamba nti: “Yakuwa ayogera ng’ayitira mu oyo.” Awo kabaka wa Isirayiri ne Yekosafaati ne kabaka wa Edomu ne bagenda gye yali. 13 Erisa n’agamba kabaka wa Isirayiri nti: “Lwaki ozze gye ndi?*+ Genda weebuuze ku bannabbi ba kitaawo ne bannabbi ba nnyoko.”+ Naye kabaka wa Isirayiri n’amuddamu nti: “Toyogera bw’otyo, kubanga Yakuwa y’atukuŋŋaanyizza ffe bakabaka abasatu atuweeyo mu mukono gwa Mowaabu.” 14 Erisa n’agamba nti: “Nga Yakuwa ow’eggye gwe mpeereza bw’ali omulamu, singa tabadde Kabaka Yekosafaati+ owa Yuda, sandikutunuddeko wadde okukufaako.+ 15 Naye kaakano mundeetere omukubi w’entongooli.”+ Omukubi w’entongooli olwatandika okugikuba, amaanyi ga Yakuwa ne gajja ku Erisa.+ 16 Erisa n’agamba nti, “Bw’ati Yakuwa bw’agamba: ‘Musime ebinnya mu kiwonvu* kino; 17 kubanga Yakuwa agambye nti: “Temujja kulaba mbuyaga wadde enkuba, naye ekiwonvu* kino kijja kujjula amazzi,+ munywe mmwe n’ensolo zammwe.”’ 18 Ekyo kintu kitono nnyo mu maaso ga Yakuwa,+ era ajja kuwaayo ne Mowaabu mu mukono gwammwe.+ 19 Mujja kuzikiriza buli kibuga ekiriko bbugwe,+ na buli kibuga ekirabika obulungi, muteme buli muti omulungi, muzibe ensulo zonna ez’amazzi, era mwonoone ebibanja ebirungi nga mubisuulamu amayinja.”+ 20 Awo ku makya, mu kiseera eky’okuwaayo ekiweebwayo eky’emmere ey’empeke,+ amazzi gaatandika okuva ku ludda lwa Edomu, ekiwonvu kyonna ne kijjula amazzi. 21 Abamowaabu bonna bwe baawulira nti bakabaka bazze okubalwanyisa, ne bakunga abasajja bonna abaali basobola okukwata eby’okulwanyisa,* ne bayimirira ku nsalo. 22 Bwe baagolokoka ku makya, enjuba yali eyaka ku mazzi, era Abamowaabu abaali emitala amazzi gaabalabikira ng’omusaayi. 23 Ne bagamba nti: “Ogwo musaayi! Mazima bakabaka battiŋŋanye n’ekitala. Mugende ku munyago+ mmwe Abamowaabu!” 24 Bwe baagenda mu lusiisira lw’Abayisirayiri, Abayisirayiri ne basituka ne batandika okubatta, Abamowaabu ne babadduka.+ Abayisirayiri ne babawondera okutuukira ddala e Mowaabu nga bagenda babatta. 25 Baazikiriza ebibuga, era buli muntu yakasuka ejjinja mu buli kibanja ekirungi, ne kijjula amayinja; baaziba buli nsulo ya mazzi,+ era ne batema buli muti omulungi.+ Bbugwe ow’amayinja ow’ekibuga Kiri-kalesesi+ ye yekka eyasigalawo, era ab’envuumuulo baakyetooloola ne bakizikiriza. 26 Kabaka wa Mowaabu bwe yalaba ng’olutalo lumulemeredde, n’atwala abasajja 700 abalwanyisa ebitala bawaguze batuuke eri kabaka wa Edomu,+ naye ne balemererwa. 27 Awo n’addira mutabani we omubereberye eyali ow’okumusikira ku bwakabaka n’amuwaayo ng’ekiweebwayo ekyokebwa+ ku bbugwe. Abamowaabu ne basunguwalira nnyo Abayisirayiri, Abayisirayiri ne balekera awo okumulwanyisa ne baddayo mu nsi yaabwe.\n^ Oba, “eyali omuweereza wa Eriya.”\n^ Oba, “Tulina kakwate ki ggwe nange?”\n^ Oba, “bonna abaali beesibye emisipi.”


Bukedde Online - JULIANA; Omwana wange nnamutwala mmusitudde nkomezaawo mulambo\nKatikkiro w'Obusinga n'abalala bagenze mu ...\nOMULAMBO gw’omwana wa Juliana gwatuuse ku ssaawa 2:00 ez’ekiro ky’eggulo wakati mu kyobeero okuva mu bazadde, abooluganda ne mikwano gya Juliana wamu n’ab’oludda lwa Amon Lukwago, taata w’omwana, Keron Raphael Kabugo, 11.\nBya JOSEPHAT SSEGUYA, MARTIN NDIJJO, R. KIBIRIGE, M. NSUBUGA NE R. MUBIRU\nMuzeeyi Misuseera Kabugo yakulembedde abooludda lwa taata w’omwana okulindirira omulambo ku kisaawe e Ntebe (Misuseera y’azaala Amon).\nJuliana olwavudde mu nnyonyi ya Kenya Airways ne bamukolera entegeka eyenjawulo ey’okumusembereza emmotoka kuba yabadde mugonvu nnyo.\nKeesi omuli omulambo nga yaakaggyibwa ku nnyonyi ya Kenya Airways.\nOmulambo nga guggyibwa ku kisaawe e Ntebe eggulo.\nEmmotoka gye baamuleetedde ya mukwano gwe, Judith Heard era yawuliddwa munda mu mmotoka ng’ayaziirana mu ngeri ekaabya: Keron, Keron, Keron; kati nkuyita tokyayitaba! Nakutwala tunyumya kati tokyavaamu ddoboozi! Nakutwala osobola okwenyeenya, kati ne bwe nkukoonako teweenyeenya! Yii Mukama!”\nKeron yafiiridde mu ddwaaliro lya Aga Khan e Nairobi ku Ssande ng’obulwadde bwa ‘Asima’ busaasaanye omubiri ne bumulemesa okussa obulungi.\nEmmotoka ya Judith Heard (ku kkono) omwagendedde Juliana ng’ewerekera eya Funeral Service’.\nMuzeeyi Kabugo (ku kkono) n’aba famire ye nga basoma Bukedde e Kawuku eggulo.\nYe mwana yekka Juliana gw’abadde alina ku nsi nga yamuzaala mu 2003 mu kiseera we yali akwataganira ennyo ne Amon kyokka oluvannyuma ne bafuna obutakkaanya ne baawukana, omwana n’asigala mu mikono gya nnyina.\nAmon, taata w’omwana naye yajjidde ku mulambo kuba y’omu ku babadde e Nairobi okufuba okutaasa obulamu bwe, ekitaasobose.\nYatuukidde awaabadde kitaawe era ne batandikirawo okumusaasira n’okumugumya.\nAbantu bangi baabadde balinze omulambo e Ntebe n’okugumya Juliana ne Amon kyokka kyabadde kikkaanyiziddwaako abazadde bano bombi obutabakkiriza kutuukira mu bantu bangi kuba baabadde bakooye nnyo ate nga waliwo okutya nti mu kusaasirwa okungi, bajja kubongera nnaku ate nga babadde batandise okuguma.\nAbakungubazi ku maka ga Juliana e Lungujja.\nAmon, taata w’omwana wa Juliana (owookubiri ku kkono) ne kitaawe Misuseera Kabugo (mu ssuuti) e Ntebe.\nEbirala ku mwana wa Juliana\nJjajja w’omwana agaanyi omulambo ewa Juliana\nNG’OMULAMBO tegunnakomawo, abooluganda lwa Juliana baasoose kusisinkana Muzeeyi Kabugo mu maka ge e Kawuku okumpi n’e Ggaba mu Kampala ne bamusaba akkirize omulambo gw’omuzzukulu gusuzibweko e Lungujja ewa nnyina waakiri ekiro kimu wabula jjajja w’omwana yagobye okusaba kuno.\nAb’oludda lwa Juliana baabadde baagala okusuzaako omulambo e Lungujja mu Kampala (mu maka ga Juliana), omwana w’abadde abeera ne nnyina era w’akulidde ate nga ne nnyina abadde amwagala nnyo.\nBukedde yasisinkanye Kabugo mu maka ge e Kawuku eggulo n’ategeeza nti ku Mmande, yatuukiriddwa ab’enganda za Juliana abaamutegeezezza nti batumiddwa Muky. Catherine Manyindo Byabusa, maama wa Juliana, ku ky’okusuza omulambo e Lungujja nga gwakava e Nairobi.\nAbakozi nga baddaabirizaenju y’oku biggya e Kiryagonja.\nKyokka Muzeeyi Kabugo, eyaliko omukiise wa Nakaseke mu lukiiko lwa NRC mu 1987, kino yakigaanyi ng’agamba nti kizira. “Baali bakirabyeko mu Buganda? Abantu bawulira batya nti omufu asuze mu maka abiri?\nSikiwulirangako; tekiyinza kusookera wange.” Kabugo bwe yayanukudde.\nKabugo yagambye nti yeewuunyizza kubanga ku luno lwe yakitegedde nti ne taata wa Juliana yafa ne bamuziika nga tebamubikidde era nti kyamulumye nnyo mukulu munne okufa n’atamuziikako.\nRuth Bulezi, mwannyina wa Kabugo, yagambye nti ekifo kyokka we basobola okukkiriza omulambo okusula ly’eddwaaliro e Mulago, omulambo gusobole okukolwako nga tegunnaziikibwa ku Lwokutaano.\nYe Muky. Manyindo eyasangiddwa mu maka ga muwala we e Lungujja yagambye nti yaweereddwa ebiragiro obutaddamu kwogera na bannamawulire.\nBAKKAANYIZZA KU BY’OKUZIIKA\nEnjuyi zombi zaabadde n’ababaka mu lukiiko olwatudde e Lungujja ku ssaawa 6:00 ez’emisana eggulo okuttaanya enteekateeka z’okuziika.\nOluuyi lwa Kabugo lwabadde lwagala omwana aziikibwe ku Lwokusatu kyokka olwa Juliana ne lubamatiza baziike ku Lwokutaano era ne bakikkaanyaako.\nBakkaanyizza okuziika ku kiggya ky’ewaabwe e Kiryagonja Matugga ku lw’e Bbombo ku ssaawa 8:00 ez’emisana.\nBakkaanyizza nti omulambo gukwasibwe aba kkampuni enziisi ‘Funeral Service’ bagutwale mu ddwaaliro e Mulago gutegekebwe.\nEwa Juliana e Lungujja baakukungubaga ate n’ewa Kabugo e Kawuku bakungubage kyokka olwaleero n’enkya omulambo gusuzibwe e Kawuku era enjuyi zombi zaakukungubagira wamu.\nGwakutwalibwa mu kkanisa ya All Saints mu kusaba okw’enjawulo oluvannyuma gutwalibwe ku kiggya e Kiryagonja, mu kiseera kino awayooyootebwa nga n’enju esiigiddwa langi.\nAbooluganda abaakulembeddwaamu Rogers Lukwago, muganda wa Amon Lukwago, baatulaze ekiggya we bagenda okuziika omugenzi era mu kiseera kino balindirira ba ‘Funeral Services’ okusima entaana n’okugiyooyoota.\nObukadde 50 bwe bubaliriddwa okukozesebwa mu kuziika n’okuliisa abakungubazi.


Bukedde Online - Musumba Ssebuguzi eyayawukane ne Bugingo amaze n'addayo ewa Kitaawe Sserwadda\nLuli Bukedde tubadde tumusomera mu takisi kati bya kutambula...\nPasita Namutebi naye akyusizza embuulira\nOno ebya Corona kirabika yabitegedde bulala\nManeja wa Platnumz awonye Corona\nMusumba Ssebuguzi eyayawukane ne Bugingo amaze n'addayo ewa Kitaawe Sserwadda\nMuseveni ayanukudde Bobi Wine ku ky'ekkomo...\nMusumba Harunah Nsereko akubirizza abantu...\nAdded 8th October 2017\nPAASITA Martin David Ssebuguzi akubye enkyukira n’addayo ewa kitaawe Dr. Joseph Serwadda mu Ndeeba gy'abadde amaze emyaka etaano nga talinnyayo kigere. Okutabagana kuno kwabaddewo ku Lwokuna ekiro mu kusaba okwabadde mu kkanisa ya Victory mu Ndeeba, Ssebuguzi bwe yasitudde famire ye n’abantu nga 30 abaamuwerekeddeko n’asisisinkana kitaawe Serwadda.\nKu ssaawa 4:20 ez’ekiro, Dr. Serwadda yayingidde mu kkanisa enduulu n’esaanikira ekkanisa. Yasoose kutegeeza bagoberezi nga bwe yabadde akomyewo ku Lwokuna ekiro mu ggwanga okuva e Norway n’asaba abagoberezi baanirize paasita David Martin Ssebuguzi.\nDr. Sserwadda olwamaze okwaniriza mutabani we, teyazzeemu kumwogerako kintu kirala ng’abantu bwe baabadde basuubira era yagenze bugenzi mu maaso n’atandika okubuulira enjiri nga bwe yabadde agitegese. Ensonda mu kkanisa zaategeezezza nti, Dr. Serwadda obutamala kiseera kinene ng’ayogera ku kudda kwa mutabani we, yayagadde kwewala bigambo paasita Bujingo bye yandiyinzizza okweyambisa okwongera okumulumba era mu nkola eno, teyawadde paasita Ssebuguzi mukisa kwogera obutayagala kuleetawo mbeera ya kuwaanyisiganya bigambo wakati wa Victory Church ne Bujingo.\nPaasita Ssebuguzi okukomawo mu kkanisa ya kitaawe n’ayanjulwa eri abagoberezi, kiddiridde okwogeraganya mu kyama wakati we ne kitaawe Dr. Serwadda era ensonda zaategeezezza nti, Dr. Serwadda ng’omuzadde, yasonyiwa mutabani we olwa byonna ebyaliwo naddala ebbanga lye yamala ng’ali ewa Bujingo.\nBino we bijjidde nga paasita Bujingo owa House of Prayer Ministries yaakamala okuvaayo enfunda bbiri mu wiiki emu n’alumiriza bapaasita banne okuli; Serwadda, Kiganda ne Sebuguzi okubeera nga bafubye okumukyayisa abantu, kyokka kirabika bigaanyi.\nSebuguzi okudda ewa kitaawe abamu baakitunuulidde ng’ekiyinza okwongera kitaawe amaanyi mu bagoberezi be. Olw’okuba omwana yali yeewaggudde bw'akomawo awaka n’amwaniriza era n’amusonyiwa kibeera kiraga obukulembeze obulungi bw'alina. Mikwano gya Sebuguzi gyategeezezza nti, omuntu waabwe okudda ewa kitaawe yayagadde kusaabulula bigambo bya Bujingo abadde alaga abantu nti tebayinza kuddamu kutambulira wamu.\nMbu Bujingo yali yawera nti Sebuguzi ne Serwadda tebakyaddamu kubeera bumu. Obugenyi buno bwabadde bwa sseruganda na kutabagana, naye nga tekitegeeza nti Sebuguzi yaggaddewo ekkanisa ye n'agitwalira ddala mu Ndeeba.\nOBUTAKKAANYA BWABWE BWONNA\nBujingo ne Sebuguzi bonna baali basabira mu kkanisa ya Victory Christian Church mu Ndeeba ey’Omutume Dr. Serwadda. Mu 2011, Bujingo yatandika ekkanisa ya House of Prayer Ministries era waayita ekiseera kitono Sebuguzi n’amwegattako. Bujingo ne Sebuguzi gwali gubasaza mu kabu okumala emyaka 14 gye baabeera bonna era ettuttumu baalizimbira ku leediyo ya Impact FM eya Serwadda.\nEkiseera Sebuguzi kye yamala ewa Bujingo ye yali amumyuka era nga bw'aba taliiwo y’abuulira. Ne mu kubudaabuda abantu ku kkanisa eno baalina obusenge, ng’abagoberezi abamu bagenda wa Bujingo ate abalala wa Sebuguzi.\nKyokka mu November wa 2016, Sebuguzi yatabuka ne Bujingo era ekyavaamu kwawukana. Mu kiseera kino Sebuuzi yakola ekkanisa ya Living Faith City Church esangibwa ku Bat Valley. Ebimu ku bigambo Bujingo by'azze akozesa eby’obusagwa ng’alumba Serwadda na kati abamu bakyabinyeenyeza mutwe; “Serwadda alinga eyayingira obusamize okusinziira ku ngeri gy'ayagalamu ebitiibwa.\nOmanyi enkola eyo ya basamize.” Olulala yagamba nti; “Serwadda ky'alina okumanya ettaka lya bamulekwa lye baali bawoza n’omugenzi talizzangayo. Mutabani we Sebuguzi ye mujulizi kuba yahhambira ddala nti kitaawe yalinyaga”. “Olunaku Serwadda lw'alifa Abasiraamu baliggyayo ehhoma ne bazina.\nBano talina kyatabavuma kuba yatuuka n’okuwandiika ekitabo ekibavvoola. Kyokka kyewuunyisa okuba nga mu kiseera kino mulaba ne Mufti Mubajje”. “Serwadda gwe mulaba yagezaako okuyingira ebyobufuzi ne bigaana era ky’ova olaba ng’ayagala nnyo okubeera pulezidenti w'abalokole.\nYeesimbawo edda ne Ken Lukyamuzi e Lubaga South n’amukuba akalulu mu kiwalaata” “Katonda eyamponya Martin Sebuguzi mutabani wa Serwadda gwe yali ansindikidde, nkimanyi bulungi nti ajja kumpanguza abalabe bonna.” bwatyo Bujingo bw'azze ayogera.\nLuli Bukedde tubadde tumusomera mu takisi kati bya kutambula\nOlutalo lwa Bujingo ne Sserwadda lulinnye enkandaggo! Amulumirizza okutta Balabyekkubo ne Mugerwa\nBujingo awangudde ogwa Bayibuli n’alumba Kiganda ne Serwadda\nLuli Bukedde tubadde tumusomera...\nENSWA bw’ekyusa amaaso naawe okyusa envubo. Obulwadde bwa ssennyiga omukambwe bwe buwanise amatanga ono omusomi...\nPasita Namutebi naye akyusizza...\nEMBEERA ya Corona buli omu emusaza ntotto naye n’abasumba b’abalokole nabo tebatudde.\nOno ebya Corona kirabika yabitegedde...\nOMUKULU ono oba ebiragiro bya Pulezidenti n’abeebyobulamu ku kwetangira obulwadde bwa ssennyiga omukabwe abitegeera...\nManeja wa Platnumz awonye Corona...\nSALLAM SK (ku kkono) nga ye maneja w’omuyimbi Diamond Platnumz (ku ddyo), awonye ekirwadde kya Coronavirus.\nYaaya gwe baagobye ku mulimu atambuzza...\nYaaya gwe baagobye ku mulimu atambuzza bigere okuva e Ntebe okudda e Kamuli ne bbebi we: Yakomye Mukono n'alaajanira...


Bamugahare gwe bavunaana.\nOMUSAWO eyeekebejja omusaayi bamukutte lwa kufera bantu n'abaggyako ssente ng'abalimbye okubafunira emirimu mu America. Julius Bamugahare, omutuuze w'e Kyebando kisalosalo omusawo mu ddwaaliro lya Victorious e Wandegeya ng'abatuuze baamukazaako lya Dokita yakwatiddwa ofiisi y'omubaka wa pulezidenti e kawempe oluvannyuma lw'abantu abawerako okumuwaako obujulizi nga bwe yabaggyako ssente ng'abasuubizza emirimu mu America n'atabatwala.\nOkumukwata yasoose kwefuulira be yaggyako ssente abaabadde bagenze okumubanja n'abayitira abaserikale ng'agamba babbi ab'emmundu era baakwatiddwa ne batekebwako empingu wakati mu lujjudde lw'abantu abaabadde baagala okubakuba, ku bano kwabaddeko; Bony Lukungu eyagambye nti singa abaserikale ba RCD tebaayanguye ku bataasa osanga abantu bandibakubye ne babatta nga babayita babbi kyokka nga baabadde bagenze kubanja.\nAbaserikale nga bamaze okuzuula ekituufu baakutte Bamugahare ne babowa n'emmotoka y'ekika kya Primo nnamba UAJ 828R be yafera gye balumirizza nti gye yakozesanga okubatwala e Mukono ku kkanisa ya Double Happiness esangibwa mu maaso ga poliisi gye baasasulira ssente ezimu ng'abagambye omusumba abikolako muntu wa mazima tasobola kubabba.\nAbamu ku baamulumirizza kuliko; Glades Nanoze 29 ow'e Mpererwe, Rachael Muyoka 30 ow'e Sseguku, Evelyn Nanvule 26 ow'e Kawempe Ttula n'abalala baategeezezza nti, nga bamaze okutegeera nti, Bamugahare ababbye baamuloopa ku poliisi y'e Kawempe kyokka n'akozesa owa poliisi mayinja asatu gwe yagamba nti muganda we n'ayimbulwa ng'akakasizza okusasula abamubanja n'atakikola. Nanoze yategeezezza nti, mu August w'omwaka oguwedde waliwo eyamuyunga ku Bamugahare okumufunira omulimu mu America nga yamusaba ssente obukadde 400,000/- .\nYagambye olw'okuba baali bamukakasizza omulimu gumulinze n'atunda poloti ye e Mityana n'amuwa ssente. Yayongeddeko nti baali baakugenda nga August 15, bwe zatuuka n'atandika okubabuzaabuzza nti, balindeko kuba okufuna Viza ya America si kyangu nga wano abamu baamukwata ne bamutwala ku poliisi n'akola endagaano n'akkiriza okubasasula nga kati abamu abamubanja abatiisatiisa nga bw'agenda okubatuusako obulabe singa bagenda mu maaso n'ensonga.\nMuyoka, Nanvule n'abalala baategeezezza nti buli omu yamusabanga ssente za njawulo okuva ku 200,000/ naye waliwo beyaggyako ezisoba mu bukadde era baamuggulako emisango ku poliisi y'e Kawempe ku fayiro nnamba SD REF: 67/18/12/2018, SD REF: 70/18/12/2018, SD REF:71/18/03/2019 n'emirala\nBARUGAHARE AYOGEDDE Bamugahare yasoose kuba mukambwe oluvannyuma yategeezezza nti, kituufu abantu yabaggyako ssente naye waliwo omusumba Geofrey Baliddwa Bambala ow'ekkanisa ya Double Happiness e Mukono gwe yazitwalinga nga y'alina okukwatibwa\nASP Herbert Mukuza akolera ku poliisi y'e Nalumunyyategeezezza Bukedde ku ssimu nti, Bamugahare amulinako oluganda naye tekitegeezza nti alina okutwalira amateeka mu ngalo, yagambye nti Bamugahare ng'amaze okufuna ebizibu yamutegeezzako ne boogera n'abamubanja n'asuubizza okubasasula ng'ensonga zaali ku poliisi y'e Kawempe eyamuwa akakalu\nMwanamulenzi ow'e Kibuli takyasabirwa\nBannange kati ndi yadde yaddeko ne Prado nvuga - Lule Paka Last


Teri kudda ku nguudo, Gavumenti erabudde abatembeyi mu KampalaTeri kudda ku nguudo, Gavumenti erabudde abatembeyi mu Kampala\nGavumenti erangiridde tegenda kussa mukono okutuusa ng’abatembeyi bonna bavudde ku nguudo, okudda mu butale, nga kigendereddwamu okutebenkeza eby’obusuubuzi mu Kampala.\nOkusinzira ku Minisita w’amawulire n’okulungamya eggwanga, Dr. Chris Baryomunsi, abatembeyi okuteeka ebintu mu nguudo ne ku mbalaza z’ebizimbe, kyongedde okunyigiriza abasuubuzi, abali mu maduuka ssaako n’ebyobusuubuzi okudobonkana.\nDr. Baryomunsi, ng’asinzira ku Media Centre mu Kampala enkya ya leero, asambaze ebyogerwa abamu ku bakulembeze mu Kampala omuli omuloodi wa Kampala Ssalongo Erias Lukwago ku ky’okusindikiriza abatembeyi mu Kampala era agamba nti eky’okubaggya ku nguudo y’emu ku ngeri y’ okubateekerateekera okudda mu butale, Gavumenti okutegeera omuwendo gwabwe n’ebizibu ebibasomooza.\nEddoboozi lya Baryomunsi\nMinisita Baryomunsi agenze okubyogera nga mu Kampala, abakwasa amateeka mu kitongole ki Kampala Capital City Authority (KCCA) nga bayambibwako Poliisi, bali ku ddimu ly’okugyako kiyosiki zonna eziri ku nguudo.\nKiyosiki ezisukka mu 100 zigiddwa ku nguudo okuli Ben Kiwanuka, Allen Road, Burton Street, ku paaka ya Takisi enkadde, Nkrumah Road, Nasser ssaako n’enguudo endala, ne zitwalibwa mu kibangiriza kya KCCA e Nakawa.\nWadde bangi ku basuubuzi bali mu maziga, akulira okutekateeka mu masekati g’ekibuga Kampala mu kitongole ki KCCA, Villey Agaba, agamba nti olukiiko lwabwe, bakaanya mu 2017, abasuubuzi okuweebwa emyaka esatu (3) okuggya Kiyosiki zonna ku nguudo, abasuubuzi okudda mu Butale ssaako n’akeedi, okutambuza emirimu gyabwe.\nAgaba agamba nti kimenya amateeka okuteeka Kiyosiki mu kibangirizi ky’ekkubo, okutaataganya entambula y’abantu era y’emu ku nsonga lwaki bavuddeyo okubuggyako.\nMu kiseera kino Poliisi n’amaggye bali ku nguudo z’omu Kampala ez’enjawulo, okulemesa abatembeyi okudda ku nguudo, okusobola okuwa omukisa abasuubuzi okusigala nga bakola bulungi mu bizimbe.\nAbasuubuzi bagamba nti olw’abatembeyi okuba ku nguudo, tebafuna ssente ate nga bagibwako omusolo n’emisoso egy’enjawulo.\nEbirala ebifa mu ggwanga – https://www.youtube.com/watch?v=abuAb2UHN7E


Ezera - Essuula 3\nAwo omwezi ogw'omusanvu bwe gwatuuka, abaana ba Isiraeri nga bali mu bibuga, abantu ne bakugnaanira e Yerusaalemi ng'omuntu omu.\n2 Awo Yesuwa mutabani wa Yozadaki n'ayimirira, ne baganda be bakabona, ne Zerubbaberi mutabani wa Seyalutyeri, ne baganda be, ne bazimba ekyoto kya Katonda wa Isiraeri okuweerangayo okwo ebiweebwayo ebyokebwa, nga bwe kyawandiikibwa mu mateeka ga Musa omusajja wa Katonda.\n10 Awo abazimbi bwe bassaawo emisingi gya yeekaalu ya Mukama, ne bateeka bakabona nga bambadde ebyambalo byabwe nga balina amakondeere, n'Abaleevi batabani ba Asafu nga balina ebitaasa, okutendereza Mukama, nga Dawudi kabaka wa Isiraeri bwe yateekateeka.\n11 Ne bayimbiragana nga batendereza nga beebaza Mukama nga boogera nti Kubanga mulungi, n'okusaasira kwe kubeerera emirembe gyonna eri Isiraeri. Abantu bonna ne boogerera waggulu n'eddoboozi ddene bwe baatendereza Mukama, kubanga emisingi gy'ennyumba ya Mukama gissibbwawo.


Bukedde Online - Laba ekyabadde ku Introduction Shower ya Julie Angume n'erinnya eppya omwami we lye yamuwadde\nSsenga alaze obulabe obuli mu kulaga abaana ebikolwa eby'ekikaba...\nEngule Bobi Wine gye yawangudde emuwanise...\nOmuwala afiiridde mu ssaluuni omulala n’atwalibwa...\nJulie Angume bwe yafaananye ku Introduction Shower ye\nJULIE Angume akyusizza erinnya ng’ategeka okwanjula kwe. Kati bamuyita Julie The Heart Beat.\nAmannya gaayanjuddwa ku mukolo gwa ‘Intro shower’ ogwaddiridde okwanjula kwe okugenda okubeera e Kiboga ku Lwokuna luno mu maka ga bazaddebe, Ronald Ssemugga ne Mariam Semugga nga kati bagenzi.\nBbaawe Sam Sekajugo yeyamuwadde erya The Heart Beat ng’agamba nti omutima guba gumukuba buli lw’alaba ku Julie.\nOmukolo ogwabadde ku Fair Way hotel mu Kampala ku Lwokutaano, gw'amukoleddwa mikwano gye, Qeen Florece, Jamirah Karungi, Princess Amiirah, Ameria Nambala, Sarah Kabenge, Faridah Ndausi n’abalala nga Senga Amidah Namatovu yeyasomesezza eby’ekisenge.\nNamatovu yamukubirizza okwagala bbaawe, obutamuswaza, okumuwa buli ky’akulya ate w’akyagalidde, okubeera omuyonjo, obutakkiriza ‘hawusigaalo’ kukola bya mumaka byonna omuli n’okwala obuliri bwa bba n’ebirala.\nJulie yatuuse leeti ku mukolo guno olw’abategesi okwagala okugumusuulako nga tategedde kyokka ne besanga nga yabadde agenze ku kisaawe e Ntebe okunona bba eyabadde ava ebweru. Yatuuse ssaawa mukaaga ez’ekiro nga n’abamulinze emmere batandise okugirya. Embaga egenda kubaawo nga 22 December, 2019\nSebunya bwe yansaba laavu saamudaaza - Rema\nLwaki obufumbo bwa Basserebu busasika\nAbasomesa abasinga mu Uganda basiimiddwa\nAba China baatuzibira enzizi-Batuuze\nSsenga alaze obulabe obuli mu kulaga...\nSsenga alaze obulabe obuli mu kulaga abaana ebikolwa eby'ekikaba


OBUZIBU BWA WAAYA! Ssemaka myaka 67 kwattiddwa ku by’okusobya ku mwana omuto, amwabizza ebitundu by’ekyama – The Bridge Uganda\nKyaddaki Poliisi ekutte ssemaka sseduvutto ku misango gy’okusobya ku mwana omuto ali mu gy’obukulu 13.\nSsemaka Girigori Owago ali mu gy’obukulu 67 nga mutuuze ku kyalo Matakara mu ggoombolola y’e Muko mu disitulikiti y’e Rubanda yakwattiddwa.\nOkusinzira ku Poliisi, omwana yasobezebwako sabiti ewedde ku Ssande bwe yabadde agenze ku lubalaza okwegama enkuba ku ssaawa nga 10 ez’akawungeezi.\nOmwana yasobodde okuteegeza ku nnyina wakati mu kulukusa amaziga, era amangu ddala sseduvutto akwattiddwa ku musango gw’okujjula ebitanajja.\nElly Maate, omwogezi wa Poliisi mu bitundu bye Kigezi agambye nti okunoonyereza kukyagenda mu maaso era amangu ddala Owago wakutwalibwa mu kkooti.


Ebyobulamu | Dembe FM 90.4 - Part 9\nBya Shamim Nateebwa. Ebitongole by’obwanakyeewa ebirondoola embalira ye gwanga wansi wa civil Society Budget Advocacy Group bategeezeza nga bwebadiwalirizibwa okutwala okwemulugunya kwabwe mu parliment nga bawakanya eky’okuleka edagala nerikadiyira mu materekero ga gavument kyoka nga abelyetaga bangi. Bano okuvaayo kidiridde minisitule ekola ku by’obulamu okutegeeza […]\nAbaana abafumbirwa nga bakyali bato bakendedde.\nBya Ssebuliba samuel. Ekitongole kyensi yonna ekikola ku byabaana ekya UNICEF kitegeezeza nga abaana abafumbirwa nga bakyali bato bwebazze bakendeera munsi yonna nga ne uganda mw’ogitwalidde Bano bagamba nti abaana abasoba mu bukadde 25 bebatangiddwa okufuna embuto, ko n’okufumbirwa mu myaka ekumi egyakayita . […]\nPalamenti etegese sabiiti namba ey’ebyobulamu.\nBya samuel Ssebuliba. Tutegeezeddwa nga paraliment bwegenda okutegeka Parliamentary health week, nga eno etandika nga 20th – 23rd February 2018. Sabiiti eno egenda kugulibwawo n’okutambula ku lw’okubiri lwa sabiiti egya era nga speaker wa parliament ya uganda yaagenda okusimbula okutambula kuno. Sabiiti eno egenderedwamu kulaba […]\nEkirwade ky’entumbi kitabukidde abatuuze be Buvuma.\nBya sadat Mbogo. Abatuuze mu bizinga by’e Buvuma beeraliikirivu bya nsusso olw’eddagala ly’ekirwadde ky’entumbi okubula mu bitundu bino kati ebbanga lya myezi ebiri . Bano bawanjagidde government n’ebitongole eby’obwannakyewa okubadduukirira ng’ekizimba tekinnasamba ddagala. Omubaka wa president e Buvuma, Lillian Nakaweesi asuubizza nga bwali mukukwatagana nebekikwatako […]\nAbatuuze be Kyegeegwa baagala kusuumusa Ddwaliro lyabwe .\nBya Magembe sabiiti. Abakulembeze mu district ye Kyegegwa baagala ministry y’ebyobulamu okwanguyako okusumusa edwaliro lyabwe okutuuka ku daala ely’edwaliro. Ssentebe wa district ye Kyegegwa Kisoke John agamba nti omujjuzo gw’abalwadde mu Kyegegwa Health Center 1V guli waggulu nyo ate nga tebawebwa ddagala limala ekivirako […]\nEbbula ly’edagala lya ARV lirumbye Lyantonde.\nBya Getrude Mutyaba Tutegeezedwa nga e bbula ly’eddagala eriweweeza ku kawuka akaleeta mukenenya bwerituuse e Lyantonde, era nga mukaseera kano lifuuse lyakugabana. Akulira eby’obulamu e Lyantonde Dr Okoth Obbo agambye nti singa gavument teevaayo newagira ensawo ya AIDS Trust Fund, abantu bangi bolekedde okufa. Dr […]\nAbateberezebwa okutta Kaweesi bakomawo mu kooti.\nBya Ruth Anderah. Bwetugendako mu kooti, abasajja 6 abateberezebwa okwetaba mukutta eyali ayogerera police ye gwanga Andrew Felix Kaweesi lw’ebagenda okuzibwa mu kooti basomerwe emisango egy’obujju. Bano leero bali mu maaso g’omulamuzi w’e daala erisooka e Nakawa Noah Sajjabi okumanya police weetuse mu kunonyereza ku […]\nEdagala lya ARVs liwedeyo e Mpigi.\nBya Sadat Mbogo Kikakasiddwa nga eddagala eriweeweeza ku kawuka akaleeta mukenenya bwerikeeye mu district ey’e Mpigi nga kati abalwadde bamala ssabbiiti emu oba bbiri nga tebafunye ddagala lino okuva mu malwaliro ga gavumenti. Dorothy Nassolo nga ono ayogerera ekitongole ekitakabanira okuyambako abantu b’akawuka ka […]\nEkyuma kya kookolo kitongozeddwa.\nBya Shamim Nateebwa. Ekyuma ekikalirira kookolo kimaze okutongozebwa wano e Mulago, nga kino kirudde ebanga nga kirindiriirwa. Bwabadde eyogerera mu kotongoza ekyuma kino,ssabaminister wa uganda Dr Ruhakana Rugunda agambye nti kino kigenda kukendeeza ku nsimbi ezibadde zigendera mu banayuganda abatwalibwa e bunayira okujanjabibwa. Ono agambye […]\nAbaana abazalibwa n’obulwadde bw’emitima beeyongedde.\nBya Shamim Nateebwa. Edwaliro erikola ku bulwadde bw’emitima elya Uganda heart institute litegeezeza nga omuwendo gw’abaana abazalibwa n’obulwadde buno bwegugenze gulinya buli kaddde. Ebiwandiiko ebiriwo biraga nga abaana abawerera dala 15,000 bwebazalibwa n’obulwadde buno buli mwaka. Dr.John Omangino akulira edwaliro lino agamba abaana 7,000 kubano […]


Bukedde Online - Bonna abaali mu ddiiru z'okufera abantu ne Pasita Siraje bakwatibwe- Pulezidenti\nBonna abaali mu ddiiru z'okufera abantu ne Pasita Siraje bakwatibwe- Pulezidenti\nPulezidenti Museveni ng'ayogera era abeemulugunya ku Pasita Siraje okubafera.\nPULEZIDENTI Museveni ayingidde mu nsonga za paasita Siraje ez'okufera basumba banne. Alagidde buli muntu eyali mu ddiiru eno okuli n'abakozi ba gavumenti bakwatibwe bavunaanibwe.\nBino Pulezidenti yabyogeredde mu nsisinkano gye yabaddemu n'abamu ku basumba ssaako abantu abalala abagambibwa nti Omusumba Siraje Ssemanda owa Revival Church e Bombo yabafera ssente ezisukka mu buwumbi obuna (4).\nBagamba nti yabasuubizanga okubayamba okuddaabiriza kkanisa zaabwe ssaako okubawa ssente okweggya mu bwavu, okubawa fiizi z'abaana, okubatwa okulambula mu nsi ya Yisirayiri era n'abasuubiza n'okugenda e South Afrika ng'eno baali balinayo olusirika.\nAbantu bano abaasindidde pulezidenti ennaku n'obulumi bwe bayitamu okuva lwe babbibwa, baamutegezezza nti omupango gwalimu n'abamu ku bakozi ba gavumenti ababasuubiza okubagaggawaza nga bayita mu pulogulaamu za gavumenti era kino kyamusaanudde n'alagira bano bakwatibwe.\nPulezidenti waviiriddeyo nga Pasita Siraje ali mu kkomera e Kitalya gye yasindikibwa kkooti ng'okunoonyereza mu musango guno bwe kugenda mu maaso.\nAte abalala akakiiko ka Lt. Col. Edith Nakalema akaateekebwawo okulwanyisa obuli bw'enguzi n'obukenuzi be kanoonyerezako okuli; omuyimbi era omuwabuzi wa pulezidenti ku nsonga za Kampala, Catherine Kusasira, omuwabuzi wa pulezidenti ku nsonga za Kampala ne Dr. Hilary Musoke Kisanja, Pasita Mondo Mugisha ne Robert Rwakandere omujaasi akola mu ofiisi ya Pulezidenti baayimbuddwa ku kakalu ka poliisi oluvannyuma lw'okukola sitatimenti.\nEbifaananyi bya President Museveni twitter


Bukedde Online - Ziroobwe: akabuga k'abalimi\nZiroobwe: akabuga k'abalimi\nMukyala wange yafa n’andekera abaana 3 naye...\nZIROOBWE kamu ku bugaga obukadde obusangibwa mu ssaza ly’e Bulemeezi erikulirwa musajja wa Kabaka, Kkangaawo\nOBUBUGA BWAFFE: ‘Gavumenti edduukirire abalimi b'e Ziroobwe’\nBya PROCOPIOS LUMU\nZIROOBWE kamu ku bugaga obukadde obusangibwa mu ssaza ly’e Bulemeezi erikulirwa musajja wa Kabaka, Kkangaawo. Kisangibwa mayiro 28 okuva mu kibuga Kampala era okutuukayo okozesa oluguudo oluyita e Gayaza - Ziroobwe.\nAkabuga kano kasangibwa mu ggombolola y’e Muwambya Mitubamukaaga mu disitulikiti y’e Luweero okuliraana disitulikiti y’e Mukono.\nOmulimi ng’atwala ensukusa ku booda boda mu kabuga Ziroobwe\nZiroobwe akolebwa emiruka munaana okuli; Nambi, Kyetume, Bukimu, Bubuubi, Nakigoza, Ngalonkalu, Kabulannaka\nGgombolola y’e Muwambya Mitubamukaaga omusangibwa akabuga k’e Ziroobwe y’esinga okulima kubanga ettaka lyabwe ggimu. Ssentebe w'ekyalo Ziroobwe, Umaru Makoona agamba nti emisana babeera n'abantu abatakka wansi\nwa 7,000 kubanga babeera n'abasuubuzi olwo ekiro abasulamu ne baba nga 5,000.\nOmulamuzi mu kkooti ye Ziroobwe Charles Muyingo\nBizinensi ezikolebwayo Bannaziroobwe abasinga balimi era lino limu ku masaza ga Ssaabasajja agasinga okulima. Abaayo basinga kulima nva ndiirwa omuli nnakati, obutungulu, bulokoli, emboga, ebbugga n'ebirala. Kyokka era balima\nnnyo kasooli, ennaanansi, omuceere n’obutungulu era abasuubuzi bagendayo ne babisuubula ku balimi.\nKyokka abalimi abamu babitikka ne babyetwalira mu butale bw’e Kampala okuli Nakasero n’obulala ne babyetundira.\nBalinayo n’amaduuka agatunda ebintu ebikozesebwa mu bulamu obwa bulijjo nga sukaali, sabbuuni, omunnyo n'ebirala.\nAbavubuka abasinga Mbavuga bodaboda.\nAbakozi nga bakakkalabya ku kyuma ky’omuceere e Ziroobwe\nAbamu ku bakozi ku kyumma kya kasooli nga bawewa kasooli ku kyuma e Ziroobwe.\nEngeri gye balima ennyo omuceere ne kasooli, eriyo ebyuma bya kasooli bibiri n’eky’omuceere kimu era Bannaziroobwe abamu gye bakola.\nBalina akatale omutundirwa ebintu nga ennyaanya, muwogo n’amatooke.\nBalina enguudo ng’ezimu za koolaasi kyokka n'ezettaka nazo ziri mu mbeera nnungi ddala. Tebalina nnyo bifo bisanyukirwamu era teri bbaala za mulembe kubanga abatuuze abasingayo Basiraamu.\nBalina eddwaaliro limu kyokka ekyennyamiza temubaamu ddagala wadde dokita era abatuuze bagamba nti bwe balwaza, abalwadde babaddusa Busiika eri eddwaaliro. Amasomero balina aga siniya ne pulayimale. Obumenyi\nbw'amateeka balinamu obutonotono naye basinga kubeera na bubbi bwa nte n’okumenya amaduuka.\nAbazimbye ekibuga kinokuliko Henry Semanda nga ye nnannyini Semanda and Sons ne Haji Isma Kiyaga nnannyini Ziroobwe Coffee Factory.\n1 Abalimi batawaanyizibwa nnyo okugenda okugula ensigo mu Kampala. Noolwekyo, ggwe ayagala okweyoolera ssente, ssaayo edduuka otunde ensigo z'ebimera nga omuceere, obutungulu, ennyaanya, kasooli, n'entangawuuzi.\n2 Emmotoka ezisomba ebirime okuva mu nnimiro nga pikkaapu ne tulakita zibeekubya mpi. Gula mmotoka nga zino ozitwaleyo oyoole kaasi.\n3 Abalimi beetaaga bbanka mwe basobola okutereka ssente zaabwe. Bw’oba olina ssente entonotono, osobola okussaayo kabbanka akatonotono.\n4 Gendayo osuubule ebirime obitunde wonna w’oyagala, ojja kufunamu.\nZiroobwe: akabuga k''abalimi


Bukedde Online - Ebyabaddewo ng'abazigu balumba Bbanka ya Barclays e Nakulabye\nEbyabaddewo ng'abazigu balumba Bbanka ya Barclays e Nakulabye\nEbyabaddewo ng'owa DP akwatibwa\nAbantu 5 mu famire emu baafiiridde mu nnyonyi\nPoliisi ng’esazeeko bbanka ya Barclays ettabi ly’e Nakulabye eryazindiddwa abazigu.\nABAZIGU baalumbye bbanka ne bakuba abakuumi kalifoomu ne basala eddirisa ne bayingira munda okunyaga.\nBino byabaddewo mu kiro ekyakeeseza ku Lwokubiri abazigu babiri abaabadde bambadde obukookolo baalumbye Barclays bank ettabi ly'e Nakulabye n'ekigendererwa eky'okunyaga ensimbi kyokka ne balemererwa okubaako kye batwalamu olw'akadde (Alarm) okuteguka ne kabatiisa.\nAbazigu bano baalumbye ku saawa 9:43 ekiro ne basooka baggyako kkamera y'emmanju olwo ne bakozesa makansi okusala amadirisa 2 okuli ery'emmanju ne mu mbiriizi ne babuuka ne bayingira munda.\nKyokka bwe baatuuse munda akadde ne kateguka ne kavuga. Baagezezzaako okukaggyako era bakakikitanyizza okumala eddakiika nga nnya era bwe baalabye kagaanye nebadduka.\nMoses Nteziyarunye omu kubakulira kkampuni ya SGA Security Group abakuuma bbanka eno yannyonnyodde nti munda mu bbanka mwabaddemu obudde obwayungibwa obutereevu n'ekitebe kyabwe era kwe baategeeredde nti balumbidwa kwe kutemya ku poliisi ya Old Kampala nayo eyatemezza ku ye Nakulabye ne basitukiramu okutaasa embeera.\nKiteeberzebwa nti abakuumi baaweereddwa kalifoomu mu mmere eyekyeggulo gye baalidde okuva mu katale e Nakulabye.\nOmwogezi wa poliisi mu Kampala n'emirirwano, Patrick Onyango yakakasizza obulumbaganyi buno n'ategeeza nti bakyagenda mu maaso n'okwekebejja obutambi obwakwatidwa ku kkamera za bbanka wamu n'okubaako bye babuuza abakuumi.\nOBUBBI OBULALA OBUZZE BUKOLEBWA KU BANKA\nKu Lwokubiri lwa wiiki ewedde nga March 5, 2019 abazigu ab'emmundu baateega emmotoka y'ekitongole ky'abakuumi ba SGA eyali etambuza ssente za Stanbic Bank era muk uwanyisiganya amasasi babiri baafirawo.\nMu August 2018, poliisi e Masaka yakwata abavubuka basatu abaali bagezaako okubba omu ku bakasitoma ba DFCU bank e Masaka kyokka ne bakwatibwa oluvannyuma lwa maneja wa bank okubalaba ku kkamera n'atemya ku bakuumi\nSsewanyana awadde poliisi bwiino ku Magogo


Bukedde Online - Fr Lokodo awadde Paasita Bugingo ekiragiro\nOkunoonyereza kulaze ebibula mu byokwerinda\nEttaka lubuutikidde ababadde basima omusenyu e Kayunga\nOmubaka Ssekikubo ayimbuddwa poliisi ne ye...\nPaasita Bugingo ne Fr Lokodo\nMINISITA w'empisa n'obuntubulamu Faaza Simon Lokodo alagidde Paasita Aloysius Bugingo yeeyanjule mu ofiisi ye leero, ku Lwokubiri, amunnyonnyole lwaki avvoola ebirayiro by'eddiini eby'obufumbo n'okutyoboola empeta.\nAmulabudde nti bw'alemwa okumunnyonnyola okumumatiza ku nsonga eno yandiwaliriza Bugingo ave ku bwapaasita kubanga kijja kuba kyeyoleka nti akolerera kuwabya bantu.\nBino Faaza Lokodo yabitegeezezza Bukedde n'agamba nti ye eyasoma Bayibuli Matayo 19:4-6 ayogera ku bufumbo nti; n'addamu n'agamba nti Temusoma nti oyo eyabakola olubereberye nga yabakola omusajja n'omukazi, 5 n'agamba nti Omuntu kyanaavanga aleka kitaawe ne nnyina, yeetabe ne mukazi we; nabo bombi banaabanga omubiri gumu? 6 obutaba babiri nate, naye omubiri gumu.\nKale Katonda kye yagatta awamu, omuntu takyawulangamu. Yagambye nti yeewuunya Bugingo okuba ng'agenda atambuza obubaka obwawula mu bantu naddala abafumbo.\nEbigambo bya Bugingo ebizze bitabula bannaddiini ne minisita atuuke okumuyita abitebye yabitandika ekiseera ekiyise wabula yabizzeemu ku nkomerero ya wiiki ewedde n'agamba nti Bayibuli agisomye emirundi gy'atamanyi muwendo kyokka talabangamu lunyiriri nga Katonda agamba nti abafumbo kufa kwe kulibaawukanya. Yasoose kutaputa byawandiikibwa ng'avumirira empeta.\nGuno si gwe mulundi ogusoose nga Bugingo ayogera ebikontana, yasooka kutyoboola Bayibuli n'ategeeza nti gye basoma erimu ennyiriri enfu n'alagira abagoberezi be okugisuulawo n'abawa z'ayita entuufu.\nKyokka Canon Augustine Magala Musiwuufu eyali Ddiini wa Lutikko e Namirembe nga kati yawummula, yategeezezza Bukedde nti Bayibuli teyogera ku buli kintu ekyetaaga okwogerwako, kubanga ssinga buli kimu baakiwandiika yandikaluubiridde omuntu okugisoma.\n"Ekkanisa ebeera n'ennono zaayo era ebeera n'enkola yaayo ng'omukkiriza ateekwa okugigoberera. Ssinga Bugingo alitegeera amakulu g'empeta naye alitandika okugissaamu ekitiibwa," Musiwuufu bwe yategeezezza. Rev. Abel Sserwanja Merewooma, Omusumba w'ekkanisa ya St. Stephen's Kamuli Kireka:\nBugingo waddembe okwogera ky'ayagala kubanga alina ky'ayisaawo naye ssinga abadde yeetegerezza bulungi si buli kigambo kye twogera mu kamwa kaffe nti kyawandiikibwa. Yokaana bwe yali amaliriza bye yawandiika yagamba nti ssinga buli kintu kyawandiikibwa ekitabo tekyandiweddeyo.\nWaliwo ebintu bye tuyingiramu ng'endagaano ya Bwakatonda, Malachi 2:14 kubanga Mukama yabeeranga mujulirwa eri ggwe nga walagaana naye… era teyakola mulala newankubadde nga yalina omwoyo ogwafikkawo.\nEbigambo ebirala Mukama yennyini abyogera mu Malachi 2:16 kubanga nkyawa okugoba abakazi … Malachi atugaana okukuusakuusa omukazi ow'obuvubuka bwo. Kati omusuulawo ani abeera amulera?\nEndagaano gye wakola naye yali ya Bwakatonda era wagikola nga Omutukuvu, kati olwo munnanffe ayagala kutugamba nti teyalagaana era endagaano gye yakola yagikola nga ani? Abakolinso ekisooka 7:39; Omukazi asiba omusajja we bw'abanga akyali mulamu. Bw'abeera ng'afudde olwo abeera wabusa n'alyoka afumbirwa.\nEra ne ku musajja bwekityo. Rev. Can. David Kaleebu Bamulanzeeki omuwandiisi w'Obulabirizi bwa Central Buganda: Ekibi nti abantu abamu bakeera ku makya ne beerangirira nti basumba so ng'abalala bagenda mu matendekero ne bakuguka mu by'eddiini.\nOlubereberye 2:24 y'ensibuko y'obufumbo ate Matayo 19:6 atugamba nti Katonda kye yagatta awamu tewali alikigattulula\nOw'e Mbarara atuyanyizza Abasoga mu bugaali\nGgaayi alemedde mu kiwato kya Mutiibwa\nOkunoonyereza kulaze ebibul...\nOKUYITA mu kunoonyereza kwa Vision Group etwala ne Bukedde, Bannayuganda balaze ebyokwerinda n’obutebenkevu bwe...\nKASIKONDA akutte eyeesimbyewo ng'anoonya akalulu n'aziyira. Amulumye okumala ennaku nnya ng'assiza ku byuma oluvannyuma...\nOMUWENDO gw'abaana abafa nga tebannatuusa myezi 9 (kwe balina okuzaalibwa) mu disitulikiti y'e Kamuli, Buyende...\nKYABAZINGA wa Busoga William Wilberforce Nadiope IV akungubagidde Vincent Ntalo Kakete taata wa Katuukiro we, Dr....\n'Muntaase munponye okusula ...\nOMUSERIKALE wa UPDF abafere gwe baalimba okuguza enju ne bamwefuulira ne bamukuba kalifoomu n'okumubbako obukadde...


OMUGAGGA w’oku Nabugabo, Steven Ssebadduka nga maneja wa kkampuni ya Bob Auto Spare Parts ku luguudo lwa Nabugabo mu Kampala yalaze amaanyi bwe yabadde akyala ewa ssenga wa mukyala we, Ammy Nabagesera ku Lwomukaaga e Wakiso ku kyalo Kasangombe okumpi n’ekitebe kya disitulikiti.\nEmikolo gy’okukyala gyabadde mu maka g’omwami Dominic Kato n’omukyala Faridah Nakimera ng’ono ye ssenga wa Nabagesera.\nOmuko Ssebadduka yasimbudde mu maka ga kitaawe, Charles Mugalu ne nnyina Betty Mugalu e Kasubi-Lubya ng’awerekerwako oluseregende lw’emmotoka ezaasobye mu 20.\nYe omuko yatambulidde mu mmotoka ey’ekika kya Benz embikkule ng’awerekerwako pikipiki za poliisi nga ziringa eziyisa ebivvulu.\nAbatuuze b’e Kasangobe ewaabadde omukolo baasigadde batenda omuko Ssebadduka olw’ebintu ebitali bya bulijjo ebyabadde mu kukyala kuno kuba ebirabo bye baatonedde ssenga w’omukyala byabadde biyitirivu ng’oyinza okukuyita okwanjula.\nOmuyimbi Carol Nantongo ye yasanyusizza abagenyi ku mukolo era omuko bwe yabadde asiibula baakubye ebiriroliro mu bbanga ebyasombodde abatuuze okujja okwerabirako okusinga okunyumizibwa.\nNabagesera bwe yalabye ebirabo nga bisusse obungi, yasoose kutyamu n’ategeeza nti bandiba nga babakoze kakodyo ka butadda kwanjula kyokka oluvannyuma omwogezi w’oludda lwa Ssebadduka yategeezezza nga bwe bagenda okudda mu bbanga ttono bakole okwanjula.


Bukedde Online - 'Abankwatirwa obuggya balinga akabwa akaboggolera enjovu'\nBy Deo Ganyana Lawrence Kitatta\nAbankwatirwa obuggya balinga akabwa akaboggolera enjovu kuba bw’eba erina w’eraga nga waliwo akabwa mu maaso ne bwe kaboggola katya, enjovu esigala esonga busonzi mu maaso n’awunzika nti Bugingo alinga njovu mu kiseera kino mu kisaawe ky’okubuulira enjiri.\nNga tannalinnya ku katuuti waasooseewo abasumba okwabadde ne Simeon Kayiwa eyazze ne mukazi we Celia Kayiwa.\nKayiwa mu kubuulira yagambye nti kuno ku nsi obuggya bungi kumpi buli muntu akwatirwa munne obuggya.\n"Nze ngenda kuweza emyaka 42 nga ndi mu njiri naye abantu bankwatiddwa obuggya wabula nsonyiwa era abo, Bugingo basonyiwe".\nYagambye nti abakwatirwa Bugingo obuggya balinga akabwa akaboggolera enjovu kuba bw'eba erina w'eraga nga waliwo akabwa mu maaso ne bwe kaboggola katya, enjovu esigala esonga busonzi mu maaso n'awunzika nti Bugingo alinga njovu mu kiseera kino mu kisaawe ky'okubuulira enjiri.\nBugingo nga tannalinnya katuuti yasoose kwetoloola kisaawe ng'awuubira abantu nga nabob we baanukula n'okuwuuba obutambaala obweru n'ebitabo bye baakazaako "Vision Book" mwe bawandiika ebiruubirirwa byabwe bye baagala Katonda abakolere.\nOluvannyuma Bugingo yagenze mu muddo gw'ekisaawe wakati n'agwa wansi ng'avuunise omutwe n'amala eddakiika nga ttaano ng'asa ate oluvannyuma ne yeevuunula n'atunula mu bbanga era n'agenda mu maaso n'okusaba.\nOluvannyuma yavuddewo n'afukamira era awo amaziga gaabadde gamuyitamu nga geetabise n'entuuyo, n'aggyayo akatambaala akeeru okwesangula mu maaso nga bw'ayongera okusaba.\nOluvannyuma yalinnye akatuuti n'asimbula enjiri ng'aduumira endwadde, obwavu n'ebizibu ebirala bive mu bulamu bw'abantu bafune obulamu obulungi.\nAkatuuti yakalinnye ku ssaawa 6:15 ez'ekiro wakati mu nduulu eraga obuwagizi okuva mu bagoberezi be.\nBannannyini baana abaafiira mu muliro gw'essomero e Rakai bakwasiddwa emirambo gyabwe.\nAmasomero amacaafu e Kawempe gaakuggalwa\nPaasita Bugingo akubirizza abantu okkola ennyo mu 2017 n'asabira ne Cranes mu mpaka AFCON ezitandika omwaka guno\nKooci Kajoba eza CHAN zimusubye. Agobeddwa mu cranes kuba mawale\nCRANES; Atamatiza mutendesi ku gwa Cameroon ekyambe kimulya\nAboomupiira Magogo temumubanja


Eddagala lya 'herbal’ linannyamba okumponya...\nNDI musajja mukulu era ne mukyala wange tumaze emyaka kumpi 45 nga tuli bafumbo. Naye kati mukyala wange ayagala kunoba era ng’okusinga abaana be baagala anobe. Tannambuulira naye mbiwulira era ne paasipoota yafuna. Nnina muwala wange ali Bulaaya kati baagala kumutwala alabirire abazzukulu. Naye muwala wange omu yangamba nti maama simukkiriza kugenda kubanga ayinza obutadda. Nkole ntya? omukyala yeeremye.\nOmukyala ono mukulu era yeetaaga okubuulirirwa kwa bakyala banne abakulu nga bagumidde mu bufumbo. Ekirala weewuunya ekimutwala ku myaka gy’alina okulera abazzukulu. Sigaanyi kiyambako muwala wammwe naye ate amaka aba agalekedde ani? Bw’aba agenda kukyalako tekirina mutawaana naye okubeerayo naddala ku myaka gino nze ndaba waliwo obuzibu.\nNsuubira olina abakyala abakulu abasobola okwogera n’omukyala ono. Era ekkanisa, oba omuzigiti nabyo bisobola okuyamba ku nsonga eno kubanga abakulu b'eddiini baagala abafumbo kubeera wamu naddala nga mukaddiye. Naye era tekigaana kuwuliriza ky'agamba ku nsonga eno.


Buganda erabudde abeesenza ku ttaka lya Kabaka - StaDailyNews\nHome Amawulire AGAFA E MENGO Buganda erabudde abeesenza ku ttaka lya Kabaka\nMinisita avunaanyizibwa ku by’obulamu, ebyenjigiriza ne woofiisi ya Nnaabagereka, Dr. Prosperous Nankindu Kavuma alabudde abeesenza ku ttaka lya Buganda n’okwewang’amya mu bizimbe byabwo mu bukyamu okukikomya.\nOkulabula kuno Owek. Nankindu akukoledde ku Busimbi mu Ssingo bw’abadde alambula ettaka lya Buganda erisangibwa mu kitundu kino n’okulaba enteekateeka y’okutumbula eby’obulamu mu bantu ba Kabaka bwenatambula.\n“Kikulu nnyo abantu obuteegwanyiza ttaka na byabugagga bya Bwakabaka kubanga Buganda tegenda kuggwaawo leero, abantu bakyajja, abaana bakyazaalibwa era n’emirimu mingi egirina okukolebwa,” Owek. Nankindu bw’ategeezezza.\nOwek. Nankindu agamba nti olukusa olukkiriza omuntu okukolera ku ttaka oba ebizimbe bya Buganda bulina kuva mu kitongole kya Buganda Land Board (BLB) oba Nnamulondo Investments ekola ku bizimbe bya Buganda nga tewali muntu mulala yenna ayinza kugaba lukusa luno.\nOkusinziira ku Minisita Nankindu, Buganda egenda kuzimba ku ttaka lino eddwaliro awamu n’amasomero okusobola okulaakulanya abantu baayo.\nOmwami wa Kabaka atwala Ssingo, Mukwenda David Nantagya ategezezza nti ettaka eliri mu gombolola ye Busimbi litudde ku yiika 107 nga lyali lyesenzebwako ebitongelo okuva mu gavumenti eyawkati kyokka ebisinga byamala dda okuzibwayo embuga.\nOno yeekokkode abantu abakyalemedde ku ttaka lino kyokka nabasaba okuyita mu makubo amatuufu olwo balibeereko nga bamanyiddwa mu mateeka era beewale okutaataaganyizibwa.\nPrevious articleOulanyah’s father insists the former speaker was poisoned\nNext articleAgriculture minister Tumwebaze denies knowledge of Vinci coffee deal


Bukedde Online - Anaanywa omwenge kola bino obutakuyisa bubi\nMinisita Anywar atya okutambulira ku maato?!\nEmyaka gya Mukaabya agibuulira musawo yekka!..\nSSEKUKKULU lwe lunaku abantu lwe basinga okulagirako essanyu okwetooloola ensi yonna era wano buli omu akola ky’asobola okulaba ng'afuna essanyu. Abantu bakola ebintu ebitali bimu omuli n’okunywa omwenge era bangi bagutandika ebulayo wiiki nnamba kuba bangi babeera mu ggandaalo nga tebakola.\nOmwenge gunywe ng’omaze okulya. Ennyama lya ya masavu\nKino kivaako bangi okulwala olw’okunywa ekisusse ate famire zaabwe ne baziremesa okunyumirwa ennaku enkulu. Bangi batemagana embale, abafumbo bayombagana ne batuuka n’okwawukana, abalala basibwa n’abamu okufa nga kivudde ku ttamiiro.\nOBULABE OBULI MU KUNYWA OMWENGE OGUSUSSE\nDr. Steven Mukasa ow’eddwaaliro lya St. Vincent Hospital, Mengo yagambye nti:\n1 Omwenge gwokya ekibumba. Buli lwe gusukka mu mubiri, gwokya akabubi akabeera ku kibumba kungulu ne kavaako olwo ne kiddugala n’okufuna amabwa.\n2 Guleeta amabwa mu kamwa. Buli omwenge lwe gusukka mu lubuto, gukuba amabwa mu byenda agajja nga gatambula okutuuka mu mumiro ne gatuuka ne mu kamwa.\n3 Gutta obwagazi bw’okulya emmere kino ne kivaako omuntu okukogga.\n4 Obwongo okwonooneka. Omuntu bw’asussa okunywa omwenge obwongo bukosebwa olw’omubiri obutafuna biriisa bye gwetaaga byonna, obutaba na mazzi gamala olw’omwenge okugakamula ate nga tebatera kuganywa n’ebirala ekivaako okutabuka n’okukola ebitakwatagana.\n5 Endwadde nnyingi naddala ez’obukaba omuli ne siriimu zeegiriisiza mu banywa omwenge olw’okuba obwongo bubeera bukyuseeko nga kyangu okumala geegatta mu bikolwa ebyomukwano n’abantu be batamanyi bwe bayimiridde.\nENGERI GY’ONYWA OMWENGE N’OTOFUNA BUZIBU\nDr. Jamiru Mpiima okuva mu Family Nutritionist Uganda ku luguudo lw’e Bombo nga mukugu mu byendiisa alaga engeri gy’osobola okwetangira omwenge okukukosa.\n1 Nga tonnanywa mwenge sooka olye emmere okkute guleme okwokya ebintu eby’omunda ng’ogunywedde olubuto lukalu naddala okuleeta amabwa. Ekirala kikuyambako okukendeeza ku bungi bw’onywa kuba olubuto lubeera lukkufu.\n2 Gutta obwagazi bw’emmere n’owulira nga toyagala kulya ekivaamu omuntu okukogga ekikosa omubiri, ate nga bongera okunywa.\n3 Anywa omwenge, wettanire emmere ezimba omubiri omuli amagi, enkoko, ebijanjaalo, ennyama emmyufu, ebyennyanja n’ebirala. Kibeera kirungi n’ebeera ya masavu nnyo. Kino kiyamba omubiri obutakosebwa nnyo butwa buli mu mwenge ne gusigala nga gukola bulungi emirimu gyagwo. Lya nnyo ebibala olwa Vitamiini C ssaako enva endiirwa ez’ekika kyonna.\n4 Nywa nnyo amazzi okukuuma omubiri nga muweweevu kiyambe n’okutambuza ebiriisa obulungi okubituusa mubuli kitundu ky’omubiri. 5 Weewale okugattika ebika by’omwenge ebingi kuba buli kimu kirina obukambwe n’obulabe bwakyo obw’enjawulo nag bw’obigattika oyongera ku bulabe bw’ofuna. Atasobola kwebeera kunywa ku mwenge, koma ku ccupa bbiri bw’obeera musajja, ate omukyala koma ku ccupa emu.\nAfunye ‘hangova’ kola bino\nNga tonnaba kwebaka, lya emmere kuba eyambako mu kusaabulula omwenge n’okukendeeza emisinde kwe guyingirira mu musaayi.\nKaawa si mulungi kuba ayongera okukaza omubiri gwo ate nga n’omwenge gunyunyunta amazzi.\nTogeza okumira eddagala erikkakkana obulumi naddala aspirin kuba ayongera okuyubula akasusu k’omu lubuto.\nNywa amazzi mu bungi gajungulule omwenge mu musaayi.\nTokola dduyiro ng’onywedde omwenge kuba ayongera okukukamula ate nga n’omwenge gunywa amazzi.\nEmbwa zitaamye zirumye omwana omulala e Lugazi\nMinisita Anywar atya okutam...\nAMAZZI g'ennyanja Nalubaale eyabooga ne gasalako oluguudo katono galemese Minisita okutuuka ku mwalo gw'e Kamuwunga...\nOmusumba atonedde Poliisi e...\nNe yeeyama okwongera okuteekawo enkolagana eyamaanyi wakati wa poliisi n'omuntu wa bulijjo.


Bukedde Online - Obadde okimanyi nti butto bw'empirivuma ayamba abakyala ku bizimba mu lubuto- Omukenkuku annyonnyola\nEbyawongo ebyasaba abantu 15 bisattiza ab'...\nOmukenkufu Julius Nyanzi owa Prof Bioresearch\nEMPIRIVUMA, abantu abamu bagiyita ekisansasa nga kuno kwe baggya ensaansa eziruka emikeeka (abamu baguyita olukindukindu) ne ze bakozesa okunyeenya amatabi. Wabula omuti guno bwe gukula guteekako ebibala ebiyitibwa empirivuma. Olw’obugumu bw’omuti guno kwe baggya n’erinnya lya Kabaka erya Lukomwa.\nEnsigo z’empirivuma ze zimu ku nsigo ezikyasinze okukaluba era omuti kwe ziva gumala ebbanga erisoba mu myaka 50 nga gusika eminnyo mu ttaka ne gugiyingiza mu nsigo zino. Enkima n’ebisodde birya ensigo zino ne bitalumbibwa ndwadde. Tezirina bulabe ku muntu, era tuzirya naye engeri gye tuzitegekamu si ntuufu. Abamu basooka kuzisiikako ate ekitta ebirungo ebirimu, osaanye kuzirya nga mbisi naye zikaluba awo ffe aba Pro Biorearch tukwanguyirizza ne tukamulamu butto.\nObucupa obulimu butto w’empirivuma n’emikebe gy’ensaano.\nEra butto akamuddwaamu ayamba bino; lOkwongera omutima amaanyi n’okugumya ebinywa ne nnabaana, era kyova olaba edda abakyala nga bali lubuto nga bazirya ne basobola obutazaalira ku biso. N’olumu nga bazaalira waka ku kitooke. lEgumya amagumba, omuntu n’atambula olugendo oluwanvu naye nga takooye era bw’otunuulira Abasenegal abazirya nnyo baba bagumu ate nga balina amaanyi. Tunuulira ku bazannyi b’omupiira abavaayo.\nEzibukula enseke z’abakyala kuba erimu ekirungo kya ‘Nicotinic acid’ ekizibukula enseke z’abakyala amagi ne gasembera omukyala ne kimwanguyira okufuna olubuto. lEyamba ku bakyala mu nsonga obutalumizibwa era bakozesa butto ono. lNnungi ku bantu abalina enkwaso ennafu, naddala ssinga omukozesa ng’omugasse wamune butto ava mu biryo by’ensujju.\nOmusajja ng’akutte obucupa obulimu butto w’empirivuma n’emikebe omuli ensaano.\nZiyamba abaana abasoma kuba butto alimu vitamiini B6 ayamba omuntu okulowooza n’okukwata amangu. lButto ayamba okukkakkanya ku alusa. lAyamba ku binyama ebikwata mu nnyindo naddala mu baana ne baba nga baziyira olumu kibaviirako okufa. Ebizimba mu nnabaana kuba etereeza obusimo bw’omubiri n’otafuna bizimba. lAbantu abeerabira ennyo naddala abakadde, butto abayamba okuba nga tokyerabiralabira. Akola yugati, oddira butto w’empirivuma n’omugatta mu yugati n’okola yugati azzaamu amaanyi ate nga wa butonde.\nEmpirivuma ekuzzaamu amaanyi g’ekisajja n’okuwangaalira mu kisaawe. lEyamba ku bantu abalina obulwadde bw’abazira ssinga onywa akajiiko kamu ku mazzi agabuguma. lAbaana abatera okulumbibwa endwadde ebayamba okuzirwanyisa. Ekibi empirivuma bagitemye naye kye kiseera okutandika okugisimba. Bw’oba onywa oteeka akajiiko kamu mu mazzi agabuguma. Asangibwa ku Equatorial Mall dduuka nnamba 152 mu Kampala. Mufune ku 0702061652 / 0779519652.\nAbabaka ba NRM basazeewo museveni aleme kuvuganyizibwa mu kamyufu ka 2021\nBatabukidde mu kuziika\nSheebah okugenda ku siteegi asooka kunywa?\nAbabadde bagenda okugula ennyama ya Ssekukkulu bawonye okufa